Хеҙмәттә үткән тормош | Министерство сельского хозяйства Республики Башкортостан\n» Хеҙмәттә үткән тормош\nХеҙмәттә үткән тормош\nҒорур, аҡыллы һәм намыҫлы әсә, тәрбиәле ҡатын, донъя тотҡаһы булырҙай гүзәл зат, ошо арала үҙенең 80 йәшен тултырған Сулпан Хәсән ҡыҙы тураһында был яҙмам.\nТеләш ауылында Хәсән һәм Фәтхиә Харрасовтар ғаиләһендә донъяға килә ул. Хәсән ағайҙың тәүге ҡатынынан Хәкимйән исемле улы була, ҡатыны ауырып донъя ҡуйғас, Салауат ауылынан Фәтхиә исемле ҡатынға өйләнә, унан Сулпан тыуа, бүтән балалары булмай.\n— Беҙ иҫ белгәндә һуғыш бара ине, — тип хәтерләй апай бала сағын.\nАуыр һуғыш йылдары шул ваҡытта йәшәгән балаларҙа ла, ололарҙа ла эҙ ҡалдырмай үтмәй шул. Аслыҡ-яланғаслыҡ, ауыр ауыл тормошо Сулпанды ла урап үтмәй. Уның атаһын һуғышҡа алмайҙар, хеҙмәт армияһында була, ә ағаһы Хәкимйән һуғышта булып, 1946 йылда ғына ҡайта. Һуғыш бөтөүгә 1945 йылдың көҙөндә ул беренсе калсҡа бара һәм Теләш ауылында дүртенсе класты тамамлағас, Ташбулат мәктәбенә йәйәү йөрөп уҡый.\n— Бәләкәй булыуыбыҙға ҡарамаҫтан, яҙ еткәс, беҙҙе төрлө колхоз эшенә ҡуша торғайнылар. Иген утауға сығаралар, бесән мәлендә тырма тотоп, өлкәндәрҙән ҡалышмай эшләргә тырыша торғайныҡ. Көҙ етһә, башаҡ йыйырға сыға инек... Эш ауыр булды, әммә алай ҙа һуғыш бөттө, тип, беҙ, бала-саға, йүгереп йөрөп эшләргә тырыштыҡ. Аслы-туҡлы, йыртыҡ кейем-һалым менән йөрөһәк тә, — тип дауам итә апай.\nЕте класты тамамлағас, колхозда төрлө эштә йөрөй, һыйыр һауа, быҙау ҡарай.\nЯңы Балапан ауылынан Теләшкә Рәүиә исемле ҡыҙ килен булып төшә, Сулпан уны оҙатып алып барғанда, Мөбәрәк исемле егетте осрата һәм бер күреүҙән уны оҡшата, йәшәтр осраша башлай.\n1959 йылда ғаилә ҡороп ебәрәләр, туй үткәреп, йәшәп китәләр. Мөхәббәт емештәре булып улдары Ринат донъяға килә.\nМөбәрәк ағай эшкә сос, таһыллы була. Ғаиләле булыуына ҡарамаҫтан, Таштимер училищеһында уҡып, тракторсы һөнәрен ала. Һәм Шайморатов исемендәге колхозда һөнәре буйынса эш башлай. Ун йылға яҡын ата-әсә менән йәшәгәндән һуң, йәштәр яңы йорт бөтөрөп инәләр.\nТырыш, уңған Мөбәрәк ағай, колхоз эшенән дә ҡалмай, өйөндә лә тынғы белмәй; ҡулында һәр саҡ сүкеш-балтаһы була. Сулпан апай иһә донъяһын көтөп, балалар тәрбиәләп кенә ултырмай, фельдшер-акушер пунктында йыйыштырыусы булып эшләй.\nБер-береһен ихтирам итеп, башҡаларға өлгө булып ғүмер кисергән ғаиләгә ҡайғы килә: сәсеү мәлендә Мөбәрәк ағай эш урынында ҡапыл ауырып китеп, вафат була.\nСәскән бойҙайҙың ағыуын артыҡ күп индергәндәр, тип табалар үлеменең сәбәбен. Һөйөклө ире менән 16 йыл йәшәп, 6 балаға ғүмер бирәләр. Сулпан апай береһенән-береһе бәләкәй алты бала менән яңғыҙы тороп ҡала. Был көтөлмәгән фажиғәгә нисек түҙергә белмәй үткәргән йоҡоһоҙ төндәрен Сулпан апай үҙе генә беләлер. Ҡайғыһын балаларына баҫып, баш көллө эшкә сума 36 йәшлек тол ҡатын.\nЕтемлектең әсе һурпаһын балалары татымаһын, аталы балаларҙан кәм-хур булмаһындар тип эшкә егелә ул, күпләп ҡош-ҡорт аҫырай, кәзә-һарыҡ, һыйыр малдары ишле була. Балалары бер аҙ ҡул араһына инә башлағас, картуф баҡсаһын ҙурайтып күпләп йәшелсә үҫтерергә тотона. Йөрәге һыҡтаған саҡтарҙа һыр бирмәй, үҙе кеүек яңғыҙ ҡатындарға, парлы ғаиләләргә өлгө булып йәшәне ул. Бөтә эшкә балаларын да өйрәтә.\n— Үҙемә уҡыу эләкмәне, балаларымды мотлаҡ уҡытасаҡмын тип тырыштым, — ти. Йәшләй генә һөйгәненән ҡалһа ла, ғүмер баҡый уға тоғролоҡ һаҡлаған, үҙен һоратып килеүселәр булһа ла, сит ирҙәргә күҙ һирпмәгән, тәүге мөхәббәтенә тап төшөрмәй, хис тойғоларын күңелендә һаҡлай алған оло йөрәкле ҡатын ул Сулпан Хәсән ҡыҙы.\nӘйткән әйтеүен еренә еткереп үтәне ул: бөтә балалары ла дипломлы белгестәр, башлы-күҙле. Бөгөнгө көндә 17 ейән-ейәнсәргә, 10 бүлә-бүләсәргә яратҡан өләсәй булып улар күңеленә изгелек орлоҡтарын һала.\nМөбәрәк ағайҙың ҡотло нигеҙе бөгөн дә балҡып ултыра, изгелеге, именлеге менән күркәм. Сулпан апай улы Ислам менән атай нигеҙендә көн күрәләр. Оҙаҡ йылдар Ислам Белорет ҡалаһында эшләне, көрәш буйынса спорт мастерлығына кандидат, мәғариф алдынғыһы, бөгөн ул Магнитогорск ҡалаһында эшләй, ҡатыны Лилиә Яңы Балапан ауылындағы балалар баҡсаһында ашнаҡсы. Улар бер малай, өс ҡыҙ тәрбиәләп үҫтерәләр.\nБәләкәй саҡтан Ҡырҡтытау битләүендә еләк тиреп, Ҡарабалыҡлы, Сабаҡты, Мауыҙҙы күлдәренең мөғжизәле хозурлығына һоҡланып үҫкән, матурлығын тоя белгән Сулпан апай балаларына, ейән-ейәнсәрҙәренә ошо сифаттарҙы еткерә алған. Уларға матур тәрбиә биреп, хеҙмәтте яратырға, олоно оло, кесене кесе итергә, ихтирамлы, ярҙамсыл, һәр нәмәлә матурлыҡ күрергә өйрәтте ул.\nӨфө ҡалаһында йәшәгән улы Байрамғол да Башҡортостандың мәғариф алдынғыһы, спорт мастерлығына кандидат, спорт мәктәбендә тренер. Улы Мәскәүҙә ФСБ-ның пограничниктар академияһында белем ала.\nТашбулат ауылында йәшәгән ҡыҙы Әғниә балалар баҡсаһында тәрбиәсе булып эшләп хаҡлы ялға сыҡты, тормош иптәше менән өс балаға ғүмер биреп, уларҙы оло тормош юлына сығарҙылар.\nЯйҡар ауылында төпләнгән Әлмираһы Марс кейәүе менән өс бала үҫтереп, бөгөн үҙҙәре олатай-өләсәй. Атаһы мәрхүм булғанда ике йәш ярымлыҡ булып ҡалған Илсиәһе Ташбулат мәктәбендә башҡорт теленән дәрестәр бирә, ул да Башҡортостандың мәғариф алдынғыһы, тормош иптәше менән ике ул үҫтерәләр.\nСулпан апайҙың буш ултырғанын күрмәҫһең, ейәндәренә, бүләләренә ойоҡ-бейәләйҙәр бәйләй, күҙ яуын алырлыҡ япмалар тегә, ҡорамалап юрғандар эшләй. Килененә ҡош-ҡортон, малын да тәрбиәләшә. Түҙемлек, эшсәнлек өлгөһө булып ғүмер кисерә әсә. Ғаиләһендә уңған хужабикә, хәстәрлекле әсәй, яғымлы өләсәй, ихлас булмышы, кешелеклелеге, ярҙамсыллығы, аҡыллы кәңәштәре өсөн хөрмәт итә уны балалары, яҡындары. Алты балам — алты ҡыуанысым ти әсә. Көслө рухлы,оло йөрәкле, алсаҡ, киң күңелле, ярҙамсыл, ябай булыуы менән балаларына, туғандарына үрнәк ул. Һәр ҡаршылаған көнгә ҡыаунып, доғалары аша Аллаһы тәғәләгә рәхмәттәрен әйтеп, барына шөкөрана ҡылып йәшйә изге йөрәкле ағинәй, хеҙмәт ветераны. Шулай бөтәһе лә Әсәнән тора.\nИң бөйөгө — раббым Алла, иң ҡәҙерлеһе әсәй. Ғүмер йомғағының артҡа ҡалған йылдарын барлағанда ҡәәнәғәтлек тойғоһо кисереп, үткәндәр өсөн йөҙө ҡыҙармаҫлыҡ итеп лайыҡлы йәшйүенә һөйөнә ағинәйө. Ни сәсһәң, шуны урырһың, ти халыҡ. Намыҫлы, тырыш йәшәгәндәр бына шулай бәхетле ҡартлыҡҡа лайыҡ.\nЯңы Балапан ауылы.


Кешене хеҙмәт йәшәтә » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » Кешене хеҙмәт йәшәтә\nКешене хеҙмәт йәшәтә 05.06.2018 // Йәмғиәт\nТормошта төрлө һөнәр эйәләре бар. Һәр хеҙмәт төрө ҡатмарлы ла, үҙенсәлекле лә. Замандың йылъяҙмаһын шул осорҙа йәшәгән һәм эшләгән һөнәр кешеләре яҙа. Ә бына уҡытыусы булып эшләү, балаларға аң-белем, тәрбиә биреү – икеләтә яуаплы бурыс. Киләсәк быуынға арналған ғүмер, улар өсөн сарыф ителгән хеҙмәт алтынға бәрәбәр, минеңсә, сөнки һәр төрлө шөһрәтнамәләр, наградалар ваҡыт үтеү менән онотола, ә халыҡ хәтере мәңгелек. Был – хеҙмәт кешеһе өсөн иң ҙур баһа.\nАуылда үҙенең ябай хеҙмәте менән абруй ҡаҙанған шәхестәребеҙ бихисап. Ауырғазы районының Семёнкин ауылында йәшәгән апайым Сәлимә Ишморатованы ла шул исемлеккә индерергә була. Утыҙ биш йыл ғүмерен уҡытыусы һөнәренә бағышланы ул.\nСәлимә Ғәзизйән ҡыҙы 1958 йылдың йәмле майында гүзәл тәбиғәтле Бөрйән районының Яңы Усман ауылында донъяға килгән. Ғаиләлә дүрт малай, алты ҡыҙ араһында иң өлкәне булараҡ, ул бәләкәйҙән яуаплы булып үҫә. Уҡыуға булған көслө ынтылышы Ишембай ҡалаһындағы 2-се мәктәп-интернатҡа алып килә. 1975 йылда, урта белем алып, Өфөләге Башҡорт дәүләт педагогия институтының сит телдәр факультетына уҡырға инә.\nХеҙмәт юлын 1982 йылда Илеш районының Бишҡурай ауылында башлап ебәрә. Өс йыл шунда балаларға немец теленән белем бирә.\nАртабан уны яҙмыш елдәре Ауырғазы районының Мәҫәле ауылына илтә. Яңы урында ең һыҙғанып эш башлай ул. Киң эрудициялы, тәрән белемле уҡытыусыны биш йылдан һуң директор итеп ҡуялар. Һәр эште еренә еткереп, ал-ял белмәй эшләй.\n1992 йылдан шул уҡ райондың Семёнкин мәктәбендә башҡорт теле һәм әҙәбиәте уҡытыусыһы булып хеҙмәт юлын дауам итте. Үҙенә лә, уҡыусыларына ла талапсан булыуы уңыштарға алып килде. Күп тапҡыр улар район, республика олимпиадаларында призлы урындар яуланы.\nҺөнәренең оҫтаһы, ныҡыш, телгә маһир Сәлимә Ғәзизйән ҡыҙын 1996 йылда директорҙың уҡыу-уҡытыу эштәре буйынса урынбаҫары, ә 1999 йылдан директор итеп тәғәйенләйҙәр. Ауыр һәм яуаплы эште ихлас йөрәктән, ҙур ҡәнәғәтлек менән башҡарҙы ул. Уҡыу-уҡытыу, тәрбиә эштәре менән берлектә хужалыҡ, финанс мәсьәләләрен хәл итеү, ҙур коллективҡа етәкселек итеү, әлбиттә, күп көс, энергия талап итә. Был вазифала ул 2007 йылға тиклем эшләне. Икенсе юғары белем алып, башҡорт теле һәм әҙәбиәте уҡытыусыһы дипломын алыуға өлгәште. Оҙаҡ йылдар туған телгә ҡарата һөйөү, ихтирам уятыу өсөн күп эшләне, йәш быуынға белем һәм тәрбиә бирҙе. 2009 йылда районда башҡорт теле һәм әҙәбиәте уҡытыусылары араһында үткәрелгән “Йыл уҡытыусыһы” бәйгеһендә еңеү яуланы, шул уҡ йылда республика кимәлендәге бәйгелә ҡатнашып, “Йөрәгемде балаларға бирәм” номинацияһында еңеп сыҡты. Уның емешле педагогик хеҙмәте республика грантына лайыҡ тип табылды. Сәлимә Ғәзизйән ҡыҙы хаҡлы ялға сыҡҡас та, яратҡан эшен бер нисә йыл дауам итте. Үҙенә килгәндә, ауылдаштарына, туғандарына ҡарата һәр саҡ ярҙамсыл, иғтибарлы, ихлас, туған йәнле кеше ул. Юныс еҙнәбеҙ менән гөрләтеп донъя көтөп, өс балаға ғүмер бирҙеләр. Әле лә тормошта уларға аяҡҡа баҫырға ярҙамлашып йәшәйҙәр. Емертеп емеш-еләк, йәшелсә үҫтерәләр. Кәртә тултырып мал-тыуар, ҡош-ҡорт аҫрайҙар, кинәнеп мул тормошта йәшәйҙәр.\nӨлгөр хужабикәнең аш-һыуы ла телеңде йоторлоҡ. Ниндәй генә ризыҡ әҙерләмәй ул! Ҡунаҡсыл да – йортонан бер ваҡытта ла кеше өҙөлмәй. Буш ваҡыттарында телевизор-радио яңылыҡтарын тыңларға, китап, гәзит-журнал уҡырға ярата. Йыл да матбуғат баҫмаларына яҙылмайынса ҡалмай. “Башҡортостан”, “Йәшлек”, район гәзиттәрен алдыра һәм ҙур кинәнес менән уҡып бара. Мәҙәниәт, матбуғат, сәнғәт, тарих менән ҡыҙыҡһына – бер нәмәгә лә битараф түгел.\nҮҙебеҙҙең районда сыҡҡан “Бөрйән ҡыҙҙары” исемле китапта Сәлимә Ғәзизйән ҡыҙының эшмәкәрлегенә лә лайыҡлы баһа бирелгән.\nКешене был донъяла маҡсат, яратҡан эш, татыу, матур ғаилә йәшәтә. Ҡараңғы төндәрҙе ҡояшлы көндәр алмаштыра. Ошоға барлыҡ булмышы менән инанған апайыбыҙ — бөгөн дә яратҡан мәктәбендә көтөп алынған хөрмәтле ҡунаҡ. Уның ярҙамына, кәңәшенә, белеменә мохтаж булған уҡыусылары, коллегалары һәр байрамда уны ашҡынып көтә.\n– Етәкселек эшемде, һәр дәресемде күңел күҙлеге аша үткәреп, кешеләрҙән фәһем, өлгө алып эшләнем, тормош аҡылын туплап башҡарған хеҙмәтемдән оло ҡәнәғәтлек табып йәшәнем һәм әле лә шулай дауам итәм, – ти ул.\nОшо көндәрҙә ҡәҙерле апайыбыҙ үҙенең матур ғүмер байрамын билдәләне. Кеше матур эше менән. Йәшәйешкә йәм биргән ошондай күркәм заттар барҙа тормош йәмле, йәнле. Хеҙмәттә үткән ғүмер – алтын ғүмер.\nАвтор: Р. БАЯЗИТОВА.


21 Апрель 2020, 13:55\nҠыяр орлоғо һауа етмәүгә тиҙ бирешә.\nБөгөн магазин кәштәләрендә ниндәй генә орлоҡ юҡ. Хаҡтары ла 10 һумдан йөҙ һумға тиклем. Әлбиттә, ниндәйен алырға белмәйһең. Ҡыйбат орлоҡ алып та, уңышһыҙ ҡалған йылдар булды. Ә бына ҡайһы берәүҙәр үҙҙәре орлоҡ эшләп ҡалдыра. Был осраҡта 2 – 3 йыл һаҡланған ҡыяр орлоғона өҫтөнлөк бирергә кәрәк. Бер йыллыҡ ҡыяр орлоғонан, ғәҙәттә, буш сәскәләр генә йыйып алырға була.\nТеплицаға ултыртыу өсөн алдан шытымдар әҙерләп ҡуйырға булһағыҙ, диаметры ун сантиметрҙан ҙурыраҡ булған һауытҡа бер генә ҡыяр ултыртығыҙ. Ә шытым асыҡ түтәлгә ултыртыуға әҙерләнһә, киреһенсә, бәләкәсерәк һауыт кәрәк булыр.\nҠыяр орлоғо һауа етмәүгә тиҙ бирешә. Шуға һауыттарҙағы ер еңел һәм йошмаҡ булыуы шарт.\nОрлоҡ сәселгән һауыттарҙың өҫтөн пленка менән ҡаплап, йылы урынға ултыртырға кәрәк. Улар 3 – 5 көндән морон төртөр. Һыуҙың температураһы ла ошо оҡ градуста булыуына иғтибар итегеҙ. Үҫентеләр 4 – 7 көнлөк булғас, температураны 16 – 18 градусҡаса кәметергә була. Был осраҡта үҫентеләр оҙонлоҡҡа китмәҫ.\nОрлоҡтарҙы ултыртыр алдынан уларҙы махсус рәүештә әҙерләйһегеҙме? Быйыл мотлаҡ беҙҙең кәңәшкә ҡолаҡ һалығыҙ: марганцовка йәки биологик препараттар араһынан гумат + 7, экстрасолом, гамаир, алирином, трихоцином кеүек зарарһыҙ, әммә файҙалы препараттар менән уларҙы инструкцияла яҙылған дәүмәлдә алдан эшкәртеп алығыҙ.\nӘгәр ҡыярға йылы етмәһә, ул оҙонға үҫә башлаясаҡ. Был осраҡта уны тәрәнгәрәк төртөп, йә ер өҫтәп ҡотҡарырға була. Теплицаға йә асыҡ түтәлгә ултыртыласаҡ үҫентенең 3 – 4 япрағы булырға тейеш. Ер һәйбәт булһа, ҡыярға өҫтәмә ашламалар идереү талап ителмәй. Шулай ҙа үҫентеләр сибегерәк күренһә, минераль ашлама индерергә кәрәк буласаҡ. Быны шытымдар сығыуға ике аҙна үткәс эшләргә кәрәк, икенсе тапҡыр ашламаны үҫентене күсереп ултыртырҙан бер-ике көн алдан индерегеҙ. Ашлама 10 литр һыуға бер аш ҡалағы самаһы алына.\nРәсәй ауыл хужалығы үҙәгенең Башҡортостан буйынса филиалы белгесе.


Башҡорт ҡумыҙы Якутияла яңғыраны\nНовости ⇒ Башҡорт ҡумыҙы Якутияла яңғыраны\nНоябрҙең һуңғы көндәрендә Саха Республикаһында (Якутия) мәртәбәле байрам – “Хомус көнө” уҙғарылды.\nНоябрҙең һуңғы көндәрендә Саха Республикаһында (Якутия) мәртәбәле байрам – “Хомус көнө” уҙғарылды. Сарала Рәсәйҙең төрлө төбәктәренән, яҡын һәм алыҫ сит илдәрҙән, шул иҫәптән Япония, Эфиопия, Финляндия һәм Американан биш йөҙгә яҡын кеше ҡатнаша. Башҡортостан исеменән байрамда билдәле виртуоз ҡумыҙсы Х.Әхмәтов исемендәге Башҡорт дәүләт филармонияһы солисы Миңлеғәфүр Зәйнетдинов сығыш яһаны.\n«Башҡортостан менән Саха Республикаһы араһында сәнғәт өлкәһендә күптән инде ныҡлы дуҫлыҡ ептәре һуҙылған. Шуға күрә лә байрамды ойоштороусылар мине үҙ туғанын ҡаршылағандай ихлас ҡабул иттеләр. Журналистар менән бик күп аралаштыҡ. Республика телеканалдырының береһендә сығыш яһап, мин, үҙебеҙҙең башҡорт ҡумыҙы сәнғәтенең үҫеше, беҙҙә уларҙың ниндәй төрҙәре һаҡланып ҡалыуы тураһында һөйләнем. Шулай уҡ ағас ҡумыҙҙа «Арбау»ҙы, тимер ҡумыҙҙа «Сал быуаттар ауазы»н, хайранда «Төн», халыҡ көйҙәренә попурри һәм «Салауат маршы»н уйнап ишеттерҙем», -тип тәҫъораттары менән уртаҡлашты Миңлеғәфүр Зәйнетдинов.\n«Хомус көнө» байрам ғына түгел, ә донъя кимәлендә был боронғо музыкаль ҡорал сәнғәтен һаҡлау һәм үҫтереүғә бәйле саралар декадаһы ла. Төрлө төбәктән килгән ҡунаҡтар «Хомус музейы»нда экскурсияла була, «Хомус тураһында легенда» китабының исем туйында ҡатнаша, Саха Республикаһының мәҙәниәт министры Владимир Тихонов һәм Якутия мэры Айсен Николаев менән осраша.\nСара сиктәрендә уҙған «түңәрәк өҫтәл»дә ҡумыҙ сәнғәтенең киләсәге, артабан үҫеше, Якутияла Донъя виртуоз хомуссылары-ҡумыҙсылары аллеяһын булдырыу мәсъәләләр ҡаралды. «Шулай уҡ, мәртәбәле форумда виртуоз ҡумыҙсылар йәшәгән төбәктәрҙә концерттар ойоштороу һәм башҡа етди һорауҙар тураһында ла һөйләшелде», - тине Миңлеғәфүр Миңлеәхмәт улы.\nБөгөн ҡумыҙ сәнғәте ике йөҙ илдә һаҡланып ҡалған. Бөтә донъя буйынса «виртуоз-хомуссы» исемен йөрөтөүселәр ни бары ун һигеҙ кеше. Ҡыҙғанысҡа ҡаршы, уларҙың алтыһы бөгөнгө көндә фанни донъяларҙа. Башҡортостанда был мәртәбәле исемгә лайыҡ булыусылар Рәсәй һәм Башҡортостандың атҡаҙанған мәҙәниәт хеҙмәткәре, Салауат Юлаев исемендәге Дәүләт премияһы лауреаты Роберт Зәһретдинов һәм Башҡортостандың атҡаҙанған мәҙәниәт хеҙмәткәре, Шәйхзада Бабич исемендәге Дәүләт йәштәр премияһы лауреаты Миңлеғәфүр Зәйнетдинов.\n«Хомус көнө»нөң ябыу тантанаһы «Опера һәм балет театры»нда ҙур концерт менән тамамлана. Тамашала халыҡ-ара, Бөтә Рәсәй, төбәк-ара, республика конкурстары еңеүселәре, лауреаттары ҡатнаша. Унда яҡташыбыҙ Миңлеғәфүр Зәйнетдинов ҡумыҙҙа үҙенең бар оҫталығын күрһәтеп сығыш яһап алҡыштарға күмелә һәм Саха Республикаһы мәҙәниәт министрлығының Рәхмәт хаты менән бүләкләнә.\nӨҫтәп шуны әйтергә кәрәк, хомус (ҡумыҙ) йәки, Европала һәм Америкала аталыуынса, варган бар континенттарҙа тиерлек ҡулланылған боронғо музыкаль инструмент. Был сүкеш һәм һандал ярҙамында эшләнгән донъялағы берҙән-бер музыка ҡоралы. Шуға күрә лә Якутияла уҙғарылған ҡумыҙ байрамында был ҡоралда уйнаусы музыканттар ғына түгел, тимерселек эшенең иң маһир оҫталары ла ҡатнашыуы ла осраҡлы түгел ине.


Күп милләтле ил ҡото\n160 милләтте үҙенә һыйындырған республика татыулыҡ яғынан ғына түгел, ҡатнаш ғаиләләренең өлгөлө йәшәүе менән дә күркәм. Ошондай парҙарҙың береһе Өфөлә йәшәүсе Магомедовтар. Ғаилә башлығы Хәбиб дағстан егете, тормош иптәше Мәрйәм башҡорт ҡыҙы.\nМәрйәм Магомедова хәҙер дағстан милли аш-һыу серҙәрен дә яҡшы белә. Шулай ҙа халыҡтар кухняһында уртаҡлыҡ бар, тик ризыҡтарҙың исеме генә башҡаса, ти ханым. Мәҫәлән, башҡорттарҙың бауырһағын дағстандар ҙа бешерә икән, ул мато тип атала. Мәрйәм Магомедова әлеге ваҡытта аш-һыу аша авар телен өйрәнә. Курзе, хинкали - дағстандарҙың төп ризыҡтары һанала.\nМагомедовтар ғаиләһенең өҫтәленән милли аш-һыу өҙөлмәй. Шул иҫәптән башҡорт аштары. Өфөлә танышҡан йәштәр ҡатнаш никахҡа ыңғай ҡарашта. Тик бер-береңдең йолаларын, телен хөрмәт итеп йәшәргә кәрәк, ти улар.\nХәбиб Магомедов: «Рәсәйҙә ҡатнаш ғаиләләр бик күп. Дағстан егеттәре араһында ла башҡорт ҡыҙҙарына өйләнеүселәр байтаҡ. Минеңсә, һөйөү булғанда, никахҡа кәртә юҡ. Тик ғаиләләл дини, милли мәсьәләләргә тигеҙ ҡараш ҡына кәрәк. Тап шул саҡта ғына татыулыҡ була».\nМагомедовтар бөгөн бер бала тәрбиәләй. Улына атай кеше олатаһы хөрмәтенә Асхаб Умар тип исем ҡушҡан. Йәштәр әле икенсегә сабый көтә. Уға исемде әсәһе һайлаясаҡ. Татыу ғаилә балаларыбыҙ ике телдә лә аралашып үҫәсәк тип иҫәпләй.


25 йәшлек Өфө ҡыҙы «Рәсәй гүзәле — 2018» конкурсында еңеү яуланы // Йәмғиәт | новости башинформ.рф\n9:30, 19 февраля 2018 Йәмғиәт\n25 йәшлек Өфө ҡыҙы «Рәсәй гүзәле — 2018» конкурсында еңеү яуланы Фото: rabochy-put.ru\nҠыҙ әйтеүенсә, модель бизнесы менән ул 17 йәштән шөғөлләнә. Әммә тәүгә еңеүсе булды.\n«Подиумда тулҡынланманым, әммә һөҙөмтәләрҙе иғлан иткәс, аптырашта ҡалдым. Беренсе булыуыма шатмын. Модель булырға теләгән ҡыҙҙарға шуны әйтәм: һәр саҡ үҙегеҙгә ышанығыҙ һәм барыһы ла килеп сығыр!» — тине Альбина Вәлиуллина.\nГрозный ҡалаһы вәкиле Залина Барахоева – икенсе, Краснодарҙан бәйгесе өсөнсө урын алды. Һамарҙан Екатерина Курдюкова «Тамашасы һөйөүе һылыуы» исеменә лайыҡ булды.\nБилдәләп үтергә кәрәк, конкурсты ойоштороусылар «Рәсәй гүзәле — 2018» бәйгеһе жюрийына махсус ҡунаҡ итеп телевидение алып барыусыһын Ольга Бузованы саҡырған.\nТеги: Рәсәй гүзәле, матурлыҡ конкурсы, Өфө, модель


Башҡорт интернеты ни хәлдә? - Страница 6 - Интернет - Башҡорт форумдары\nБашҡорт интернеты ни хәлдә?\nАвтор темы: admin , окт. 03 2006 09:10\n#101 Рөстәм Нурыев\nИң беренсе постҡа яуап итеп:\nДонъялағы бөтә телдәрҙе Интернетта, башҡа технологияларҙа иркен ҡуланыу мөмкинселеге булһын өсөн махсус глобал проекттар бар. Шул проекттар менән бөтә донъя буйынса ирекмәндәр-волонтерҙар шөғөлләнә. Ҡайһы илдә дәүләт ярҙам итә, ҡайһыһында битараф ҡала, бер нисә илдә аяҡ сала. Дәүләт ярҙам иткән илдәрҙә тәү башлап тәҡдимдәр ирекмәндер яғынан булған. Шулай булғас үҙебеҙ, ирекмәндәр башларға тейеш башҡорт мөхитен Интернетҡа этәреүҙе. Мин үҙем Башҡорт Википедияһы менән етди шөғөлләнәм, тағы бер нисә әүҙем егет бар. Артабан, донъя күләмендәге башҡа проектар тураһында мәғлүмәтте бөтәһенә еткереп, ул юнәлештәрҙе йәнләндереп ебереү эштәре менән шөғөлләнергә уйлайым. Шул иҫәптән юғары кимәлдәге етәкселәр менән һөйләшеү алып барам. "Ярҙам итәбеҙ, нимә кәрәк һуң?" тип һорайҙар. Әйҙәгеҙ бергәләп уйлашайыҡ: нимә эшләргә кәрәк, шул иҫәптән хөкүмәт яғынан. Тәнҡит урынана тәҡдимдер яҙың әлә. http://vk.com/feed#/event37940418\nОтправлено 27 Апрель 2012 - 03:18\nРөстәм туған! Һеҙҙең тарафтан барған ҙур эштәр өсөн ихлас рәхмәт! Бер нисә генә кеше даими эшләп, төрки теллеләр араһында дүртенсе урынға сығыу - бик ҙур ҡаҙаныш бит ул!\nКисә нимәләр тураһында һөйләштегеҙ, ниндәй тәҡдимдәр булды? Ҡайһы берҙәре буйынса форумсылар үҙ-ара бүлешеп алып, оҙаҡҡа һуҙмай ғына эш башлайыҡ!\nМинең монголса-башҡортса һүҙлекте тамамлағас (артыҡ күп ҡалманы инде), азери-башҡорт һүҙлегенә тотонорға ниәтем бар. Кемдер төрөксә-башҡортсаны башлап ебәрһә, ҡушылыр инем. Хәрефтәре бар.\n#103 Рөстәм Нурыев\nРәхмәт. Төрөксәне өйрәнгән бер кеше таптым. Тик ул викиһүҙлек менән таныш түгел. Ҡыҙғанысҡа ҡаршы мин дә бик белеп бөтмәйем. Уны өйрәтеп ебәрергә кәрәк ине тәү башлап.\nМин үҙем артабан студенттар алдында лекциялар менән сығыш яһармын тип уйлайым. БДПУ нан Вадим Зайнулла улы Толомбаев саҡырҙы ла инде. БДУ-нан лекция ойоштороусы табылһа шәп булыр ине. Артабан университеттарҙан башҡорт теле кафедраларынан белгәстәр һәм ТТӘ институнан Сиразетдинов Зиннур Әмир улы менән берлектәге һөйләшеү ойошторорға кәрәк. Форумсыларға нимә һәм нисек эшләргә икәнен һөйләшеп килешергә кәрәк. Бөгөн Киске Өфө гәзитендә нәтижәле һөйләшеү булды.\nАллаға шөкөр, Вячеслав төрөксә-башҡортса һүҙлекте башлаған!!!\nТеләүселәр, унда инеп, яҙмаларығыҙҙы ҡалдыра алаһығыҙ, шулай уҡ төҙәтмәләр индреһәгеҙ ҙә яҡшы булыр, хата китһә\nЕгеттәр, ҡыҙҙар, аңлауымса, форумда төрөксә белгән йәштәр бар. Кемдер инеп, бер-ике һүҙ ҡалдырып та сыҡҡан. Башта ниндәй һүҙҙәр инде тәржемә итеп өлгөрөлгән икәнде ҡарағыҙ, зинһар.\nАбла һүҙен яҙып ҡалдырған кеше, күрәһең, урыҫса аша тәржемә иткән, һәм АПАЙ тип кенә яҙаһы урынға ҺЕҢЛЕ тип тә өҫтәгән. Төрөк телендә Апай һәм Һеңле беҙҙәгесә, айырыла, бер һүҙ менән әйтелмәй. Һеңле - кыз кардаш. Шундай нескәлектәргә иғтибар итһәгеҙ ине\nОтправлено 30 Май 2012 - 01:27\nВячеслав Чернев кисә ошондай хәбәр яҙҙы:"Һаумыһығыҙ, поляк Википедияһында башҡорт теле тураһында мәҡәләне төҙәтегеҙ әле, унда бер нисә мәғәнәһеҙ яҙма тора".\nПоляк телен белгән кешеләрҙең унда инеп ҡарауын һорайым. Әлбиттә, егет үҙе бер аҙ нәмәне төҙәтте. Тик һандар менән бер аҙ шиктәре бар. http://pl.wikipedia....9zyk_baszkirski\nБына ошо һөйләмдә аныҡлауҙар талап ителә.\nWedług spisu powszechnego z 1989 r. liczba użytkowników języka wynosiła 1 047 000 osób, natomiast dane szacunkowe za rok 2002 mówią o niespełna 1,4 mln osób\nОшоно ла асыҡлау кәрәк, минеңсә был төптө кәрәкмәгән һәм дөрөҫлөккә тап килмәгән һөйләм:\nZgodnie z danymi spisów powszechnych ponad 20% Baszkirów uznaje język tatarski za swój język ojczysty[potrzebne źródło]. W przeszłości tatarski był wykorzystywany przez Baszkirów jako język literacki.\nАңлайһығыҙҙыр, бында кемдер башҡорттарҙың 20 проценты татар телен үҙ теле тип таный, тиелгән. Элгәре башҡорттар татар телен әҙәби тел булараҡ файҙаланған, тип яҙған кемдер. Телселәрҙең ошо айҡанлы фекерҙәрен (ниндәйҙер сығанаҡтарға һылтанма менән) яуап биреүен һорайым. Шунан поляк теленә тәржемә итеп, викимәҡәләгә үҙгәреш индерербеҙ\nЭсперанто телендәгеһен дә Вячеслав осраҡлы табып алып, төҙәткәйне, тулыландырғайны. Әле яңы вариантта мәҡәлә "Сифатлы мәҡәләләр" статусына тәҡдим ителгән.\nҠыҙғанысҡа ҡаршы, бына шундай бәхәсле мәҡәләләр осраҡлы ғынатап була. Әллә күпмеләре хаталы килеш тора инде. Уларҙы төҙәтер өсөн белгестәрҙең ҡатнашыуы зарур. Битараф булмайыҡ, туғандар!\nЙәнә поляк телендәге викиҙа башҡорт теле тураһында яҙылған мәҡәләгә иғтибарығыҙҙы йүнәлтәм. Нисә башҡорт башҡорт телен туған теле һанай? Бөгөн күпме башҡорт башҡорт телендә һөйләшә? Кемдә шул мәғлүмәттәр бар?\nОшо темаға яҙһағыҙ, поляк теленә тәржемә итеп, төҙәтмә индерербеҙ.Зинһар, донъяның төрлө мөйөштәренән инеп ҡаралған мәғлүмәткә битараф ҡалмағыҙ\nБашҡорт Википедияһы әүҙемселәре иғлан иткән конкурсҡа ҡушылырға саҡырам.\nБеренсе булып кемдер балалар өсөн 1001 әкиәт йә әҙәби әҫәр урынлаштырғанға тиклем барасаҡ ул.\nБеренсе урынға википедиясылар етәксеһе (хакимы) Рөстәм Нурыев батырҙар бүләге - һарыҡ бүләк итәсәк.\nИкенсе һәм өсөнсө урындарға бүләктәрҙе Зөфәр Сәлихов һәм форумсыбыҙ Рәзил Һөйөндөков әҙерләй. Мин иһә призлы урынға сыға алмаған, әммә әүҙем ҡатнашҡан һәр кемгә күстәнәс тапшырасаҡмын, иншалла!\nБыл хаҡта "Йәшлек" гәзитенең кисәге һанында ла уҡырға мөмкин.\nБеҙ, википедия әүҙемселәренән 2 кеше, әҙерләгән компьютер төшөнсәләре һүҙлеген Тарих, тел һәм әҙәбиәт институтында ҙур ҡәнәғәтлек менән ҡабул иттеләр, Фирҙәүес Ғилмитдин ҡыҙы Хисаметдинова ундағы төшөнсәләрҙең бер өлөшөн күп томлыҡ һүҙлеккә лә индерәсәктәрен әйтте. Телсе ғалим Рафаэль Аҙнағолов "Башҡортостан" гәзитендә эшебеҙгә юғары баһа бирҙе һәм ҡуллана башларға кәрәклеген яҙып сыҡты.\nТормошта бер ни ҙә осраҡлы булмай шул. Бынан 30 йыл әүәл тәржемә менән шөғөлләнә башлауым, шунан район гәзитенең дубляж (тәржемә) буйынса мөхәррир урынбаҫары булып эшләүем, депутатлыҡ осоронда Русса - башҡортса сәйәси-ижтимағи төшөнсәләр аңлатмалы һүҙлеге эшләүҙә ҡатнашыуым, балалар өсөн сит ил классик әҫәрҙәрен башҡортсаға тәржемә итеүем, закондар буйынса башҡортса яҙған мәҡәләләрем (унда ҡанун телен башҡортсаға әйләндереү талап ителә бит) бөгөн Викиһүҙлек өсөн мәҡәләләр әҙерләүҙә бик ныҡ ярҙам итә.\nҠурҡмай, ҡушылығыҙ ошо эшкә, йәштәр! Ололар миңә, эшләгәнең кеше өсөн булһа, өйрәнгәнең үҙең өсөн, ти торғайны. Бер һөнәр ҙә артыҡ булмай ул.Был түләүһеҙ эш булһа ла, берҙән, милләт өсөн файҙалы эш, унан ваҡыт та мәғәнәһеҙ нәмәләргә исраф ителмәй, унан, әйтеүемсә, һөнәр бит ул, эсте тишмәҫ, хеҙмәт юлында кәрәк тә булып ҡуйыуы бар!\nОшо йәшемдә лә интернетта башҡорттар тураһында төрлө телдәрҙәге мәҡәләләрҙе башта шул телдә уҡырға тырышам. Был тел "музыкаһын" аңларға булышлыҡ итә, башта аңлайышһыҙ кеүек булһа ла, күпмелер ваҡыттан интернетта осраған берәй текстың ниндәй телдән икәнен аңғара башлайһың, һүҙҙең ни хаҡта барғанын тойомлайһың.\nОтправлено 11 Июнь 2012 - 09:53\nҺөйөнсө!!! Эсперанто телендә башҡорт теле тураһында Вячеслав Чернев бик ныҡ тулыландырып, хаталарын төҙәткән мәҡәлә Юғары сифатлы мәҡәлә статусы алды!!! Бына ул мәҡәлә\nӘ бына маҡтаулы исем алыу тураһында ҡарар:\nОтправлено 15 Июнь 2012 - 07:06\nҺөйөнсө! Вячеслав Йәһүдсә-башҡортса һүҙлек асты!!!\nИзраилдә йәшәгән милләттәштәрҙең быны эшләүгә ҡушылыуҙарын үтенәбеҙ!\nМин тәржемәләгән Викиһүҙлектәр:\nБында ла ярҙам кәрәк! Йәштәр, эшләүегеҙ халыҡ өсөн, өйрәнеүегеҙ - үҙегеҙ өсөн! Ҡушылығыҙ!\nИзраилдә йәшәгән төрки халыҡтар бергә ойошоп, "Мирас" тип аталған сайт сығарып килә. Сайтты алып барыусы, ошо ойошма етәкселәренең береһе, башҡорт милләтле Рауил Садиҡов. Ул Бөтә донъя башҡорттары Ҡоролтайҙарында ла делегат булараҡ ҡатнашҡайны.\nМин уға йәһүдсә-башҡортса һүҙлек эшләүҙә ҡатнашыуын һорап хат ебәрҙем.\nӘлегә ул сығарған сайт менән таныша тороғоҙ.\n#112 Рөстәм Нурыев\nОтправлено 01 Ноябрь 2012 - 07:15\nКисә, 31 октябрь Башҡорт Википедияһында 20000-се мәҡәлә яҙылды. "Башҡорт ихтилалы (1681-1684)" тип атала. Был ихтилал бик ҙур була, бөтә Тарихи Башҡортостан биләмәһен яйлап ала. Башҡорттарҙы көсләп суҡындырыу (христианизация) сәйәсәтенә ҡаршы сыҡҡан яу була. Ҙур ҡорбандар бирелгән башҡорт милләтен, мосолман динен һаҡлап алып ҡалыу өсөн. Милләтебеҙҙе, динебеҙҙе, телебеҙҙе онотмайыҡ, туғандар. Үҙебеҙ хаҡында хәҡиҡәтте бер ниндәй сикләүһеҙ һәм цензураһыҙ Википедияла яҙып була. Башҡорт телендә һәм донъяла йәшәгән барлыҡ башҡа халыҡтар телендә. Башҡортса Википедия төҙөүгә ҡушылығыҙ, бөтә донъя башҡорттары!!!


Ирназарова Ғәшүрә Хәйрулла ҡыҙы — Башҡорт Википедияһы\nИрназарова Ғәшүрә Хәйрулла ҡыҙы\nИрназарова Ғәшүрә Хәйрулла ҡыҙы - (15.03.1915—3.11.2000, Сибай), театр актёры. 1942—1973 йылдарҙа хәҙерге Арыҫлан Мөбәрәков исемендәге Сибай башҡорт дәүләт драма театры актёры. Башҡорт АССР-ының атҡаҙанған артисы (1972). Бөтә Союз үҙешмәкәр сәнғәт радиофестивале лауреаты (1937). Сығышы менән хәҙерге Башҡортостан Республикаһының Баймаҡ районы Темәс ауылынан.\nИрназарова Ғәшүрә Хәйрулла ҡыҙы 1915 йылдың 15 мартында ул саҡтағы Ырымбур губернаһы Орск (Үр) өйәҙенә ҡараған (хәҙерге Башҡортостан Республикаһының Баймаҡ районы) Темәс ауылында тыуа — 2000 йылдың 3 ноябрендә вафат була, Сибайҙа ерләнә.\n1941 йылда Башҡортостан филармонияһы солисы. 1942—1973 йылдарҙа Сибай драма театры актрисаһы. Ирназарова Ғәшүрә Хәйрулла ҡыҙының иртә уйналған ролдәренә, Сәрүәр («Башмағым»; дебют, 1942), Айһылыу (С.М.Мифтаховтың «Һаҡмар» — «Хакмар»), Ғәлиәбаныу («Галиябану»), Таңсулпан (Ҡадир Даяндың шул уҡ исемдәге әҫәре буйынса) башлыса музыкаль спектаклдәренә лиризм һәм хислелек хас. Актриса ижадындағы артабанғы ролдәренең береһе — Шәмсинур (Әнғәм Атнабаевтың «Ул ҡайтты» — «Он вернулся») — тәрән драматизм менән айырылып тора. Башҡорт халыҡ йырҙары «Ашҡаҙар»ҙы, «Ғилмияза»ны, «Ғүмәров»ты, «Зөлхизә»не һәм башҡаларҙы оҫта башҡара.\nБөтә Союз үҙешмәкәр сәнғәт радиофестивале лауреаты (1937).\nБАССР-ҙың атҡаҙанған артисы (1972 й.)\nБөтә Союз үҙешмәкәр сәнғәт радиофестивале лауреаты (1937 й.)\nИрназарова Ғәшүрә Хәйрулла ҡыҙы // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9. Сибай башҡорт драма театры актрисаһы Ирназарова Ғәшүрә Хәйрулла ҡыҙы\nИрназарова Ғәәшүрә Хәйрулла ҡыҙы\n[wiki02.ru/encyclopedia/Irnazarova_Gashura_Hayrullovna/t/5828 Ғәшүрә Хәйрулла ҡыҙы Ирназарова. Сәйетов төҙөгән, Ризуанова башҡорт теленә тәржемә иткән]\nhttps://ba.wikipedia.org/w/index.php?title=Ирназарова_Ғәшүрә_Хәйрулла_ҡыҙы&oldid=937270 ҡабул ителгән\nШәхестәр:Сибай башҡорт драма театры\nБАССР-ҙың атҡаҙанған артистары\nБыл бит һуңғы тапҡыр 12:38 15 март 2020 үҙгәртелгән.


Яр Саллы татар драма театры Өфөлә дүрт спектакль күрһәтәсәк // Мәҙәниәт | новости башинформ.рф\nЯр Саллы татар драма театры Өфөлә дүрт спектакль күрһәтәсәк\n16:58, 17 октября 2013 Мәҙәниәт\nӨфө «Нур» татар дәүләт театры ҡунаҡтар көтә. 22 октябрҙән 25-енә тиклем бында Татарстандың Яр Саллы ҡалаһынан татар дәүләт драма театры гастролдәре уҙасаҡ. «Кызыл тан» гәзитенең бөгөнгө һанында хәбәр итеүҙәренсә, саллылар дүрт спектакль ҡуясаҡ.\nСалауат Әбүзәрҙең «Хыялый» лирик комедияһы геройы Ғиззәт ауыл ситендә, урман, йылға буйында, тәбиғәттең ожмах кеүек матур урынында йорт һалған. Бында ул үҙенең ҡатыны Шәфиҡә менән йәшәй. Ғиззәт бабай хыялдарға бай кеше, ул һәр саҡ күккә, йырҙарға, йондоҙҙарға тартыла. Ул гармунда матур уйнай, шиғырҙар яҙа. Яҡындары уны «хыялый» тип йөрөтә. Көндәрҙән бер көндө ошо ауылға Йондоҙ исемле бер йәш ҡыҙ – врач эшкә килә. Бабай менән әбейгә үҙ йорттарында йәшәтеп торорға тәҡдим итәләр. Хужалар ҡуш ҡуллап риза була. Йондоҙҙоң төпһөҙ тәрән күҙҙәрен, алсаҡ йөҙөн һәм яғымлы ҡарашын күреп Ғиззәт бабай уға ғашиҡ була. «Бына ул уның күптәнге хыялы! Матурлыҡ һәм камиллыҡ!» Яңынан дөрләп янған хистәре Ғиззәт бабайҙы күҙ алдына килтерә алмаҫлыҡ ҡылыҡҡа этәрә. Ул күккә, йондоҙҙарға осорлоҡ ысын самолет эшләй башлай.\nИлдар Юзеевтың «Ғашиҡтар тауы» мелодрамаһы тамашасыларҙы хис-тойғолар өйөрмәһенә алып китә. Ҡасандыр Ғашиҡтар тауында тәрән күл булған, тиҙәр. Йыл да яҙын унда йылы яҡҡа оса торған ҡоштар туҡтаған. Бер тапҡыр һунарсы ул күлдә балалары менән йөҙөп йөрөгән ҡырағай өйрәкте ата ла ҡаҙанға бешерергә һала. Тик сәйер өйрәк ете көндән дә бешмәй, ә киреһенсә күккә күтәрелә. Был ваҡиғанан һуң күл ҡорой, тауҙарҙың матурлығы юғала, ә хәҙер ғашиҡтар тауға менеп, бер-береһенә ҡарата ҡайнар һөйөүен белдереп вәғәҙә бирешергә ғәҙәтләнгәндәр.\nРәбит Батулланың «Йәш аралаш көлөү» мелодрамаһы тамашасыларҙы мөхәббәт һәм бәхет тураһында уйландыра. Пьеса геройҙары Ҡараҡаш менән Һарыгүл бер-береһен яратышып өйләнешәләр. Әммә бер-береһен яратып һәм яратышып йәшәр урынға, улар ваҡ-төйәк үпкәләшеүҙәр, нигеҙһеҙ көнләшеүҙәр арҡаһында үҙ ғаиләләрен емерәләр. Улар үҙ хаталарын аңлап, дуҫ һәм татыу йәшәй башлағас ҡына, Ҡараҡашты имгәткәнсе туҡмайҙар, һәм ғаиләгә тағы ла ныҡлылыҡ һынауы аша үтергә тура килә.\nГастроль афишаһын Надежда Птушкинаның «Минең ҡыҙым кейәүгә сыға» комедияһы тамамлай. Спектаклдә ваҡиғалар әкиәттәге кеүек көтөлмәгәнсә сиселә. Эшһөйәр, тормошҡа ғашиҡ, мөләйем, әммә яңғыҙ Ғәлиәнең фатирына адрес бутап таныш булмаған ир-егет килеп керә. Ғәлиәнең быға тиклем тыныс ҡына барған тормошо киҫкен үҙгәрә. Хатамы был, әллә яҙмышмы? Был һорауға тамашасы үҙе яуап табырға тейеш.


Секс-интернетта Танышҡан, енси Партнерҙар эҙләү - Видео чат - таныштырыу лайф - стрим тере!\nСекс-интернетта Танышҡан, енси Партнерҙар эҙләү\n18 ҡыҙ һәм малай менән осрашыу\nРәхим итегеҙ беҙҙең порталында танышаОчрашулары өсөн секск бында беренсе Партнер ала еңел табырға сезне. Был осрашыуҙа ҡалабыҙ өсөн онлайн Секс йәки секс табыу бик Еңелдән булманы һеҙгә виртуаль ысынбарлыҡ. Өлкәндәр өсөн порталда теркәлергә һәм Тәм-том наслаждайся таныша һәм Аралаша башлай, һеҙҙең менән танышырға була.\nПортал өлкәндәр өсөн генә тәғәйенләнгән.\nӘгәр һеҙгә 18 йыл тағы Юҡ, зинһар, покидайте беҙҙең сайт. Портал - онлайн секс был-етди Бурыс етеҙ һәм башҡа социаль Селтәрҙәр менән танышырға һәм теркәү Мөнәсәбәткә инеү. Портал бөтә донъя профиль верифицировать Ҙур базаһы бар. Малайҙар һәм ҡыҙҙар, ир-аттар Һәм ҡатын-кыҙҙар, шулай уҡ, Парһыҙ, ждет секс, һеҙҙе көтә.\nדייטינג פּלאַץ נאָוואָקוזנעצק, אַ פֿרייַ דייטינג פּלאַץ אָן\nиң яҡшы ч рулетка православие танышты без теркәлгән видео чат видеочивать бушлай рулетка рулетка менән телефон ч онлайн видео чат эротика ир-егет менән таныштым. ҡыҙ менән танышып бушлай онлайн видео башҡа ҡыҙҙар менән теркәлгән видео чат


Гөрләп үтте Республика көнө\n10 Октябрь 2018, 17:52\nБына 28 йыл инде беҙ төп милли байрамыбыҙ – Республика көнөн киң билдәләйбеҙ. Башҡортостан бөгөн – ҡеүәтле иҡтисади потенциалы булған төбәк һәм ул Рәсәй Федерацияһының иң уңышлы төбәктәре иҫәбендә. Беҙ бының менән ғорурланабыҙ. Башҡортостан хөкүмәтенең тырышлығы арҡаһында республика күп уңыштарға өлгәшә. Беҙҙә именлек, милләт-ара татыулыҡ һаҡлана. Башҡорт теле рус теле менән бер рәттән дәүләт теле тип һанала. Былар бөтәһе лә – Башҡортостан суверенитетының изге емеше.\nРеспублика көнө айҡанлы районда күп кенә саралар булып уҙҙы. Мәҙәниәт һәм ял үҙәгендә уҙған тантаналы йыйылышта хөрмәтле ҡунаҡтар – район хакимиәте башлығы И.Л.Фәтҡуллин, Башҡортостан Республикаһы Дәүләт Йыйылышы-Ҡо-ролтай депутаты, Ғ.Ғ. Ҡыуатов исемендәге республика клиник дауаханаһының баш табибы Р.Й.Нагаев, Башҡортостан Республикаһы урман хужа-лығы министры урынбаҫары С.А.Бәхтиәров, муниципаль район Советы рәйесе Г.В.Туленков ҡатнашты.\nТантанаға шулай уҡ район Советы депутаттары, ауыл биләмәләре башлыҡтары, предприятиелар, ойошмалар етәкселәре, райондың педагогик коллективтары вәкилдәре, производство алдынғылары, хеҙмәт ветерандары һәм йәмәғәт ойошмалары вәкилдәре йыйылды.\nРеспубликаны үҫтереүгә беҙҙең Йылайыр районы ла лайыҡлы өлөш индерә. Ағымдағы йылдың һигеҙ айында ойошмаларҙың бөтә төр эшмәкәрлектәре буйынса әйләнеш 340 миллион һумдан ашыу булды, был үткән йыл менән сағыштырғанда 106 процент тәшкил итә. Һуңғы йылдарҙа район ауылдарын газ, электр менән тәьмин итеү яҡшы ғына тормошҡа ашырыла. Бынан тыш, торлаҡ төҙөү, социаль инфраструктураны үҫтереү кеүек саралар ҙа эшләй. 80 меңдән ашыу квадрат метр торлаҡ файҙаланыуға тапшырылды, был 2010 йыл менән сағыштырғанда 1,2 тапҡырға күберәк. Һуңғы йылдарҙа район буйынса уртаса эш хаҡы 24 мең һумға тиклем күтәрелде, ә был иһә 2010 йыл кимәленән ике тапҡырға күберәк.\nАуылдарҙың социаль инфраструктураһы яҡшыра, бәләкәй һәм урта эшҡыуарлыҡ үҫә. Быйыл район үҙәге эсендә газ үткәреү эштәре дауам итте. 9 километр тирәһе газ торбалары һалынды, 12 километр электр сымы яңыртылды, 13 километр юл төҙөлдө һәм 32 километр юл япмаһы төҙөкләндерелде. Ике күпер төҙөлдө, социаль йүнәлештәге учреждениеларға ремонт эшләнде. Республика Башлығы ярҙамы менән районда ҙур ғына социаль объекттар төҙөлдө. Хәҙерге ваҡытта бөтә заман талаптарына тап килгән яңы гидрометеостанция бинаһын төҙөү эштәре дауам итә. Шәхси һәм муниципаль хеҙмәттәшлек сиктәрендә мунса-кер йыуыу комплексын төҙөү эштәре йәнле генә бара, тип әйтер инем.\nСығышын тамамлап, Илгиз Лирман улы оҙайлы, емешле хеҙмәттәре өсөн Дмитриевка урта мәктәбенең башланғыс кластар уҡытыусыһы Т.А.Воробьеваға, Юлдыбай урта мәктәбенең башланғыс кластар уҡытыусыһы М.Ф.Нурисламоваға, район мәғариф бүлегенең мәғлүмәт-методика үҙәге мөдире Л.Е.Михайловаға – район хакимиәтенең Маҡтау грамоталарын; Йылайыр урта мәктәбенең музыкаль етәксеһе А.В.Баталоваға – Башҡортостан Республикаһы Йәштәр сәйәсәте һәм спорт министрлығының Рәхмәт хатын; Ш.Бабич исемендәге башҡорт гимназияһының биология уҡытыусыһы Э.Ә.Ниғмәтйәноваға – аҡсалата сертификат; Матрай урта мәктәбенең математика уҡытыусыһы Ф.Й.Ғәлләмова менән Йылайырҙағы коррекция интернат-мәктәбенең хеҙмәт уҡытыусыһы И.В.Родионовҡа “Башҡортостан Респуб-ликаһының мәғариф алдын-ғыһы” билдәләрен тапшырҙы.\nБашҡортостан Республикаһы Дәүләт Йыйылышы-Ҡоролтайы депутаты Р.Й.Нагаев үҙенең телмәрендә Йылайыр халҡына тырыш хеҙмәттәре һәм республика мәнфәғәтендәге барлыҡ эштәре өсөн Башҡортостан Республикаһы Дәүләт Йыйылышы-Ҡоролтай рәйесе К.Б.Толкачев һәм бөтә депутаттар корпусы исеменән рәхмәт һүҙҙәрен еткерҙе, ныҡлы һаулыҡ һәм уңыштар теләне. Айырым рәхмәт һүҙҙәрен Ринат Йәүҙәт улы район уҡытыусыларына белдерҙе, педагогтарҙың эше ниндәй кәрәкле һәм мөһим, шул уҡ ваҡытта ауыр һәм күп көс талап итеүен билдәләп үтте.\n“Бына бер нисә саҡырылыш инде һеҙҙең райондан депутат булыу бәхете тейҙе миңә, – тине ул. – Һеҙҙең ярҙамығыҙ менән Йылайыр районы өсөн күп нәмә эшләй аласаҡбыҙ. Беҙ хәҙер ҙә күп кенә проекттарҙа ҡатнашабыҙ, алдағы көндәрҙә лә был эште дауам итергә һәм район өсөн файҙа килтерерлек эштәр башҡарырға яҙһын”.\nБашҡортостан Республикаһы Дәүләт Йыйылышы-Ҡоролтайы депутаттарын һайлауға әҙерлек һәм уны үткәреүҙе ойоштороу эштәрендә әүҙем ҡатнашҡандары өсөн Р.Й.Нагаев “Берҙәм Рәсәй” партияһының урындағы бүлексәһе етәксеһе Д.И.Мусина менән муниципаль район Советы секретары В.Ф.Аҙнағоловҡа Башҡортостан Республикаһы Дәүләт Йыйылышы – Ҡоролтай депутатының Рәхмәт хаттарын тапшырҙы.\nШулай уҡ депутат, Матрайҙағы балалар һәм үҫмерҙәр социаль приютына компьютер комплектын бүләк итеп, уның мөдире С.Б.Сәйфуллинаға рәхмәт һүҙҙәрен белдерҙе, артабан да талмай эшләүен теләне.\nБашҡортостан Респуб-ликаһының урман хужалығы министры урынбаҫары С.А.Бәхтиәров үҙ сығышын республика Башлығы Р.З.Хә-митовтың Йылайыр районы халҡын Республика көнө менән ҡотлауын еткереүҙән башланы. Алдағы йылда республикабыҙҙы ҙур байрам көтөүе хаҡында телгә алып, йылайырҙарҙың да был байрамға әҙерләнеүгә ҙур өлөш индереүен әйтеп китте, район халҡын байрам менән ҡотланы.\nМинистр урынбаҫары “Йылайыр урман хужалығы” предприятиеһының баш бухгалтеры Г.М.Нуғайгилдинаға, урман мастеры В.Ә.Үтәшевкә һәм бухгалтеры Е.Г.Нелюбоваға Башҡортостан Республикаһы Урман хужалығы минис-трлығының Маҡтау грамоталарын тапшырҙы.\nСара уҡыусыларҙың һәм район мәҙәниәт һәм ял үҙәге артистарының береһенән-береһе сағыу, ҡабатланмаҫ сығыштары менән тамамланды.


Рөстәм Хәмитов ашлыҡты артыҡ етештереү хаҡында һөйләне // Йәмғиәт | новости башинформ.рф\n17:21, 20 апреля 2018 Йәмғиәт\nРөстәм Хәмитов ашлыҡты артыҡ етештереү хаҡында һөйләне Фото: Олег Яровиков\nӨФӨ, 2018 йыл, 20 апрель. /«Башинформ» мәғлүмәт агентлығы, Гөлфиә Акулова/.\n«Уҙған йылда рекордлы уңыш алынды, малсылыҡта һауым арта. Шуның менән бергә ауыл хужалығы продукцияһына һатып алыу хаҡтары мәсьәләһе киҫкенләшә, агропроизводство һөҙөмтәлелеге лә кәмей. Крәҫтиәндәргә ярҙам итеү өсөн ниндәй саралар күрелә?» — тура элемтә барышында республика башлығына ошондай һорау менән мөрәжәғәт иттеләр.\n«Ауыл хужалығы, һис шикһеҙ, өҫтөнлөккә эйә. Был нисек кенә сәйер яңғырамаһын, хәҙер беҙ ашлыҡты артыҡ етештереү мәсьәләһе менән осрашабыҙ. Уҙған йылда рекордлы, 4 миллион самаһы уңыш йыйҙыҡ, ә хаҡ төштө. Ҡайһы бер күрһәткестәр буйынса игенгә хаҡ үҙҡиммәтенән түбәнерәк булып сыҡты. Келәттәр ашлыҡ күп, һумға бәйле хәл ашлыҡҡа хаҡты арттырыу өсөн мөмкинлек бирер, бәлки. Үҙгәрештәр бар. Ләкин беҙгә 4-10 миллион тонна ашлыҡ етештерергә ярамай, баланс булырға тейеш, республикабыҙға 2 миллион тонна кәрәк, улар — иген, орлоҡтар, фураж. Шуға бәйле ашлыҡты мал аҙығы сифатында файҙаланырға мөмкин булһын өсөн эре малдар һанын арттырырға мәжбүрбеҙ. Дәүләт был мәсьәләләрҙе күҙәтә һәм ауыл хужалығы мәнфәғәттәрен яҡлай», — тине Рөстәм Хәмитов.\nТеги: Башҡортостан Башлығы менән һөйләшеү, ауыл хужалығы


“Бурысым — халҡыма ярҙам итеү”, – ти етәксе » Башҡортостан гәзите\n“Бурысым — халҡыма ярҙам итеү”, – ти етәксе\n31-07-2012, 03:04 // Эшҡыуар // Баҫып сығарырға\nАуыл ерендә мөшкөл йәшәгән ғаиләләрҙе күреп, эш юҡ тип зарланғандарҙы тыңлап, эскелеккә һабышҡандарға эс бошоп, шул уҡ ваҡытта шундайҙар менән йәнәш гөрләтеп йәшәп ятҡандарға ҡарап, ирекһеҙҙән уйға ҡалаһың: ысынлап та, Аллаһы Тәғәлә тыуғанда уҡ әҙәм балаларының маңлайына “һин — уңған”, “һин — ялҡау”, “һин — бәхетле”, “һин — даланһыҙ” тип яҙамы икән ни? Булмаҫ, тиер инең, ул сағында ниңә һуң кеше яҙмышы шул тиклем төрлө: алаһы менән дә, ҡолаһы менән дә ер тулған?\nИлебеҙҙә тормошобоҙҙоң аҫты-өҫкә килгән, ауылда күмәк хужалыҡтарҙың дыу килеп тарҡалған 90-сы йылдар башы. Көйөргәҙе районының Ҡунаҡбай ауылы егете Ғәйнетдин Мөхәмәтов, Мәскәүҙәге технология институтының иҡтисад факультетын тамамлап ҡайтып, тормош тәжрибәһе булмаһа ла, ата-бабалары йәрьәт итмәҫ эшкә тотона: элекке колхоз нигеҙендә өр-яңы хужалыҡ ойоштороп ебәрә. “Түңкәрелгән” күмәк хужалыҡтан “мәтрүкә”гә (мираҫҡа) өс техника эләгә уға. Институтта алған белеме егеткә финанс, иҡтисад, хужалыҡ мәсьәләләрен юлға һалырға ярҙам итә. Һәм, әлбиттә, бер эштән дә ҡурҡмауы (кәрәк саҡта үҙе тракторға ултырып, ер һөрә, сәсә, ура), ныҡышмалылығы. Йәшлек дыуамаллығы ла булғандыр. Күптәр ҡырҡ уйлап, бер киҫер ерҙә ул тотҡан урынынан һындыра, һәм ошо холоҡ-ҡылығы менән кемдеңдер күңелен яулаһа, кемгәлер, киреһенсә, оҡшап етмәй. Дуҫтар менән бер рәттән өнәп етмәүселәр, ҡырын ҡараусылар, хатта аяҡ салыусылар ҙа була. Тормоштоң ошо мәлдәре Ғәйнетдинде, бәлки, тағы ла нығыраҡ сыныҡтырғандыр ҙа. Тиҫтә йылдан һуң ул “Ватан” тигән ауыл хужалығы кооперативын ойоштороп, юлға һалыуға мул тәжрибә туплаған, донъяның әсеһен дә, сөсөһөн дә байтаҡ татыған ир-уҙаман булараҡ ең һыҙғанып тотона.\n— Ете йыл буйы кредит түләнем. Кешеләрҙән дә үтескә аҡса алып торҙом. Телефон шылтыраған мәлдәрҙә, уй, аҡса һорап шылтыраталарҙыр инде, тип, һикереп торған саҡтар ҙа аҙ булманы. Барыһы ла хәҙер артта: бер кешене лә алдаманым — һәр тиненә тиклем, хатта арттырып кире ҡайтарҙым. Әле минең банктар алдында ла, кешеләр алдында ла намыҫым таҙа, — тәүәккәл етәксенең ошо һүҙҙәре генә лә үҙ эшеңде башлап, яйға һалып ебәреүҙең ни тиклем ауыр ҙа, яуаплы ла икәнлеген күрһәтә түгелме?!\nЭйе, “Ватан” — бөгөн төрлө тармаҡта 50 кешене эш менән тәьмин иткән, аяғында ышаныслы баҫып торған хужалыҡ. Былтыр — ете, быйыл 12,5 миллион һумға кредитһыҙ-ниһеҙ техника һатып алыныуы ғына ла был ойошманың ныҡлы иҡтисади хәленә кире ҡаҡҡыһыҙ дәлил.\nҒәйнетдин Ғәзиз улын инде йәш етәксе тип әйтеп булмай: егерме йыл эсендә байтаҡ хәл-ваҡиғаны башынан үткәреп өлгөргән. Тормошҡа, кешеләргә ҡарата үҙ ҡарашы, үҙ фәлсәфәһе бар. Күпселек эшҡыуарҙар, йүнселдәр кеүек ул матди байлыҡ тип мөкиббән китмәгән, ә шәриғәт ҡанундарына ярашлы йәшәргә тырыша, нәфсеһен аҙҙырмай, сама тигәнде белә һәм башҡаларға ла ошоларҙы үҙ миҫалында күндерергә тырыша. Әйтәйек, коллективында эшләүселәрҙе лайыҡлы хеҙмәт хаҡы, тулы социаль пакет менән тәьмин итеүҙән тыш, уларҙың ғаилә хәле, ялы, тормош кимәле, сәләмәтлеге, балаларын тәрбиәләү-уҡытыу мәсьәләләре менән яҡындан ҡыҙыҡһына. Туйҙар, юбилейҙар, сабыйҙар тыуыу, балаларҙың мәктәпте тамамлауы кеүек мөһим хәл-ваҡиғаларҙы ла етәксе күҙ уңынан ысҡындырмай. Картуф баҡсаһын бушлай һөрҙөрөү, транспорт кәрәк-яраҡтарын хәл итеү йәһәтенән дә эшселәренең һәр үтенесе кисектерелмәй. Ә инде ауыр хәлдә ҡалғандарға, бигерәк тә йортһоҙ-ерһеҙ кешеләргә ятаҡхананан бүлмә, прописка юллауҙа ярҙам күрһәтеүе арҡаһында, “Ватан”да бомждар эшләй тигән һүҙҙәр ишеткеләй, паспорт режимын боҙған өсөн “бомж”дары өсөн дә, үҙенә лә штраф түләргә тура килә.\n— Үҙемде күрһәтеүҙән түгел, ә сауап өсөн тормош тарафынан йәберләнгәндәргә ярҙам итергә тырышам, әруахтар тураһында ла онотмайым: өмә ойоштороп, тыуған ауылымдың зыяратын кәртәләттем. Етмеш кеше сыҡты был изге эште башҡарыуға. Шунан ҡорбан салдыҡ. Ауылға ҡот ҡайтты, сөнки ошо матур саранан һуң һигеҙ ай ваҡыт үтте — шул арала бер генә кеше вафат булды. Ә элек ҡырҡ көн һайын берәйһе яҡты донъя менән хушлашыр ине, — тип, әңгәмәсем уй-фекерҙәре менән уртаҡлашты. — Холмогор зыяратын да төҙөкләндерҙем. Бәндә күрмәһә, Хоҙай үҙе шаһит.\n“Ватан” хужалығының 7600 гектар ере бар, шуның 2531-е — сәсеүлектәр. Был әҙ байлыҡмы ни?! Ныҡлы хужалыҡ икәнлеге тураһында машина-трактор паркындағы хәтһеҙ техника ла әйтеп тора. Ә кәртәләге 500-гә яҡын аты, быуаһы, тирмәне, колбаса һәм ыҫлау цехы, һарай-гараждары, фирма магазиндары, 30 гектар картуф майҙаны... Башҡаларын онотманыммы икән? Бына шундай өлкәләрҙә мәшғүл кооператив хеҙмәткәрҙәре. Ғәйнитдин Мөхәмәтовтың хужалығына эшкә килергә теләүселәр күп. Әлбиттә, лайыҡлылар ғына, йәғни насар ғәҙәттәре булмағандар, эшкә яуаплы ҡараусылар һайлап алына.\nӘ шулай ҙа етәксе өсөн иң ҙур ғорурлыҡ тойғоһо уятыусы шөғөлө — йылҡы үрсетеүе! Ете йыл элек ҡыҙыҡһына башлаған ул малсылыҡтың был тармағы менән. Бик күп әҙәбиәт уҡып, йылҡы аҫраусыларҙың тәжрибәһен өйрәнеп, башҡорт тоҡомло ат үрсетеүгә тотонған рухлы милләттәшебеҙ. Әлбиттә, ҙур сығым талап ителгән. Әйтәйек, башта 119-сы ат заводынан һәр береһе 40 мең һумлыҡ тоҡом айғырҙары, аҙағыраҡ Баймаҡтан тағы өс айғыр, яңыраҡ ошо уҡ райондан йәш бейәләр һатып алған. Ҡымыҙ етештереү эше юлға һалынған: ул магазин селтәренә лә, урындағы медицина учреждениеларына ла оҙатыла. Шифалы эсемлек йылына 10 мең литр әҙерләнә. Ҡаҙы, ыҫланған ҡаҙ, өйрәк ите, колбаса кеүек ризыҡтар ҙа келәттә йәки магазин кәштәләрендә оҙаҡ ятмай.\n— Ауыл хужалығы менән булышҡан кеше уңмай, зыяндан башҡаһы юҡ, тиҙәр ғәҙәттә. Әммә мин бының менән килешеп бөтә алмайым: дәүләт бер ҙә коммерсанттарға түгел, ә фермерҙарға 40 процент ташлама менән техникаһын, яҙын-көҙөн яғыулыҡ-майлау материалдарын биреп тора. Өҫтәүенә, һалымдарҙан азатбыҙ. Ошо үҙе оло ярҙам түгелме ни ауыл кешеһенә? Ерҙә эшләй алмағандар ғына зарланырға ярата, — тигән фекере күңелгә ятты предприятие рәйесенең.\nЭйе, ер эше еңел түгел. Ошо ауырлыҡтарға ҡарамайынса, ныҡышмалы алға барған кеше генә уңышҡа өлгәшә. Ғәйнетдин Ғәзиз улы үҙ тәжрибәһендә шуны раҫлаған һәм раҫлай.\nӘйткәндәй, рухлы етәксе үҙенең 12 хеҙмәткәрен хужалыҡ иҫәбенә “Башҡортостан” гәзитенә яҙҙырҙы.\nР.S. Мәҡәлә донъя күргәнсе, геройыбыҙҙың тормошонда ҡырҡа боролош булған: хужалыҡ хәстәр-мәшәҡәттәрен ҡатыны Гүзәлдең елкәһенә “ауҙарып”, уҙаман урындағы үҙидара эшенә тотонған — район Советы депутаттарының сираттағы сессияһында уны Шыбағаш ауыл хакимиәте башлығы итеп һайлағандар. Хәҙер Мөхәмәтовты районда “халыҡ һайлаған башлыҡ” тип йөрөтәләр икән.\nҒәйнетдин Ғәзиз улы яңы эшкә лә ең һыҙғанып тотонған. Ай ҙа үтмәгән, Холмогор һәм Шыбағаш ауылдары урамдарына ҡырсынташ түшәткән. Ҡансура һәм Шыбағашта автобус туҡталышында будка эшләткән, һәр ауылда һыу башнялары ҡуйҙыртҡан, Холмогорҙа бюджет учреждениелары биналарының биләмәһен кәртәләткән, ауылдарҙа сүп-сар өсөн контейнерҙар урынлаштыртҡан һәм малдар өсөн һыу эсеү урынын булдыртҡан, янғын һүндереү машинаһын йүнәттереп, “хәрби әҙерлек һыҙығына” ҡуйҙыртҡан. Киләсәккә матур пландар менән йәшәй ул: Ҡансурала балалар баҡсаһы ҡайтанан аяҡҡа баҫасаҡ, Холмогорҙа “Һаумыһығыҙ, ауылдаштар!” байрамы ойоштороласаҡ. Тыуған ауылы Ҡунаҡбай тураһында ла хәстәрлек күреүен дауам итә: өмә менән зыярат кәртәһен буяуҙы ойошторған.


Нимә ул миома? Ул нилектән барлыҡҡа килә? » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Нимә ул миома? Ул нилектән барлыҡҡа килә?\n30.09.2019 Нимә ул миома? Ул нилектән барлыҡҡа килә?\nМиома – йомшаҡ мускулатуралы ағзала барлыҡҡа килгән шеш. Ҡатын-ҡыҙҙарҙа ул күбеһенсә бала ятҡылығында була.\nСәбәбе – гормональ фондың үҙгәреүе. Ғәҙәттә, 30–35 йәшлек гүзәл заттарҙа йыш осрай. Миома кеше ғүмеренә хәүеф тыуҙырмай, шулай ҙа ваҡытында дауаланыу зыян итмәҫ. Был шештең энә күҙәүендәй генәһе лә, йоҙроҡ ҙурлығында булыуы ла ихтимал. Бик тиҙ ҙурайһа, хәүефләнергә урын бар, яман шешкә әүерелеүе бар. Был осраҡта миоманы хирургик юл менән дауалау талап ителә.\nАлоэ һәм бал ярҙамында\nМиоманы дауалауҙа халыҡ медицинаһын да уңышлы ҡулланалар. Мәҫәлән, алоэ һәм бал менән дауалап була. Бының өсөн 375 г алоэны ит турағыс аша үткәреп, 625 г бал һәм 675 г кагор ҡушып ҡараңғы урында биш көн төнәтергә. Ошо төнәтмәне көнөнә өс тапҡыр ашарҙан ярты сәғәт алда берәр ҡалаҡ эсергә.\nКәрәсингә манылған тампонды йоҡлар алдынан биш минутҡа ғына ҡуйып алырға кәрәк. Дауалау курсы – 12 көн. Эрозия булған ваҡытта был ысул менән дауаланыу тыйыла.\nДегәнәк япрағы ла ярҙам итә\nМиоманы дауалау өсөн дегәнәк япрағын киптереп, онға әйләнгәнсе ваҡларға кәрәк. Һуңынан 5 г порошокка 2 стакан ҡайнар һыу ҡойоп, 12 сәғәт төнәтергә. Көнөнә дүрт тапҡыр 100-әр грамдан эсергә. Дауалау курсы – 30 көн, 15 көн ял итеп алғандан һуң, миома тулыһынса юҡҡа сыҡҡансы эсергә мөмкин.


Сирень бәйләменең хуш еҫтәре...\n25 Май 2020, 19:35\nСирень сəскəһенə һəм уның хуш еҫенə һоҡланмаған кеше һирəктер. Матурлыҡтан тыш, ул башҡа бик мөһим сифаттарға ла эйə. Был – уның шифалы үҙенсəлектəре. Сирень сəскəһе эфир майҙарына, фарнезол, фенолгликозид сирингин кеүек матдəлəргə, ə япрағы һəм бөрөлəре флавоноидтарға, аскорбин кислотаһына, сайырға, фитонцидтарға һəм дубиль матдəлəргə бай. Халыҡ медицинаһы ҡыуаҡтың сəскəһенəн, бөрөһөнəн һəм япраҡтарынан шифалы төнəтмəлəр əҙерлəргə кəңəш итə.\nСирень сəскəһенə һəм уның хуш еҫенə һоҡланмаған кеше һирəктер.\nМатурлыҡтан тыш, ул башҡа бик мөһим сифаттарға ла эйə.\nБыл – уның шифалы үҙенсəлектəре. Сирень сəскəһе эфир майҙарына,\nфарнезол, фенолгликозид сирингин кеүек матдəлəргə, ə япрағы һəм\nбөрөлəре флавоноидтарға, аскорбин кислотаһына, сайырға,\nфитонцидтарға һəм дубиль матдəлəргə бай. Халыҡ медицинаһы\nҡыуаҡтың сəскəһенəн, бөрөһөнəн һəм япраҡтарынан шифалы\nтөнəтмəлəр əҙерлəргə кəңəш итə.\nНиндəй ауырыуҙарҙы дауалай һуң?\nБының өсөн сəскəһенəн төнəтмə əҙерлəнə. Бер ҡалаҡ сəскəгə 200 мл ҡайнар һыу ҡойоп, 4 сəғəт төнəтергə һəм һөҙөп алырға. Көнөнə 3\n– 4 тапҡыр бер-ике ҡалаҡ эсергə.\nШул уҡ төнəтмəне йүкə сəскəһе ҡушып əҙерлəргə мөмкин. Бик яҡшы тирлəтə һəм температураны төшөрə.\nАшҡаҙан сей яраһын, эс китеүҙе, коклюш һəм тын етмəүҙе.\nСирень сəскəһенəн сəй бешереп эсергə. Бер стаканға бер ҡалаҡ сəскə алына һəм яртышар стаканлап эсергə мөмкин.\nАртритты: ревматизм, ревматоидлы артрит, невралгия, артралгия.\nСпиртлы төнəтмə əҙерлəнə. Бының өсөн 1/4 такан ваҡланған сəскə менəн бөрөгə бер стакан спирт йə араҡы ҡойоп, ҡараңғы бүлмəлə 8 – 10 тəүлек төнəтергə. Спиртлы төнəтмəне көнөнə 3 – 4 тапҡыр 20 – 30 тамсы, ə араҡыла эшлəнгəнен 50 тамсы эсергə мөмкин.\nБыл осраҡта ыуыныу өсөн төнəтмə əҙерлəнə. Ярты стакан сəскəгə йə иһə бөрөгə 200 мл араҡы ҡойоп, ике аҙна төнəтергə. Һуңынан аяҡ-ҡул һыҙлағанда уның менəн ыуынырға.


Башҡорт театры Ҡазанда төрки телле театрҙарҙың «Науруз» фестивалендә сығыш яһай // Мәҙәниәт | новости башинформ.рф\nБашҡорт театры Ҡазанда төрки телле театрҙарҙың «Науруз» фестивалендә сығыш яһай\n18:04, 3 июня 2015 Мәҙәниәт\nБөгөн Мәжит Ғафури исемендәге Башҡорт дәүләт академия драма театры төрки телле театрҙарҙың «Науруз» халыҡ-ара фестивалендә ҡатнашыу өсөн Ҡазанға юлланды. Кесаҙна, 4 июндә, улар Ғәлиәскәр Камал исемендәге театр сәхнәһендә Мәжит Ғафуриҙың «Ҡара йөҙҙәр» спектакле менән сығыш яһай. Спектаклдең режиссеры — Айрат Абушахманов, инсценировка авторы — Шәүрә Ғилманова, рәссамы — Альберт Нестеров, композиторы — Илшат Яхин. Спектакль киске сәғәт 8-ҙә башлана.\nБылтыр көҙ Башҡорт драма театрында «Ҡара йөҙҙәр» спектакленең премьераһы булды. Иҫегеҙгә төшөрәбеҙ, тамашасылар ваҡиғалар барышын залдан түгел, ә сәхнәнән күҙәтте.\n«Ҡазанда спектакль ҙур сәхнәгә яраҡлаштырып күрһәтеләсәк, — тип хәбәр итте театрҙың художество етәксеһе ярҙамсыһы Зилә Сәғәҙиева. — Сөнки фестивалгә килгән тамашасыларҙы сәхнәгә һыйҙырыу мөмкин түгел. Ҡазан сәхнәһе лә техник яҡтан беҙҙекенән айырыла, шуға күрә тамаша сәхнәлә генә бара».\nҒәлимә ролен Гөлнара Ҡаҙаҡбаева башҡара, тамашала Илһөйәр Ғизетдинова, Хөрмәтулла Үтәшев, Артур Кәбиров, Тәнзилә Хисамова, Рәүис Заһитов, Гөлнара Әмирова, Ирек Булатов һәм башҡа актерҙар ҡатнаша.\nҺуңынан спектаклде театр тәнҡитселәре баһалаясаҡ.\n«Науруз» фестивалендә Ҡаҙағстан, Ҡырғыҙстан, Төркиә, Азербайжан, Рәсәй, Үзбәкстандан килгән коллективтарҙың 17 сәхнә әҫәре күрһәтелә. Спектаклдәрҙе Ғ.Камал, В.Качалов, К.Тинчурин исемендәге театрҙа, Йәш тамашасылар театрында ҡарарға була.\nТеги: фестивалдәр,гастролдәр,м.ғафури исемендәге башҡорт драма театры


Һалым түләүселәргә ярҙамға финансист календары төҙөлдө\n27 Декабрь 2011, 15:12\nҺәр төрлө һалымдарҙы ҡасанға тиклем түләргә кәрәк булыуын хәтерҙә тотоуы еңел түгел — ҡул аҫтында финансист календаре булыуы уңайлыраҡ. Уны йыл һайын БР Финанс министрлығы әҙерләй. Ведомство сайтында 2012 йылға календарь бирелгән дә инде.\n— Унда федераль һәм Башҡортостан Республикаһы ҡануниәттәренә ярашлы предприятиелар, ойошмалар, шәхси эшҡыуарҙар һәм физик шәхестәрҙең һалым һәм йыйымдар буйынса йөкләмәләрен башҡарыу срогының ҡасан сығыуын билдәләүсе даталар күрһәтелгән. Шулай итеп, был календарь юридик шәхестәр өсөн дә, ябай халыҡҡа ла ҙур ярҙамсы буласаҡ, — тип аңлаттылар министрлыҡта.\nУға даими күҙ һалып, штраф һәм пениларҙа экономияларға, тәртипле һалым түләүсе данын алырға мөмкин.


Беҙ үҙебеҙ урындағылар түгел\nБеренсе әйткән һүҙ икенсеһенән мөһимерәк. Башҡортостанда\nурындағы үҙидара 1 ғинуарҙан эшләй башлаясаҡ - был факт. БР\nПрезидентынан ҡала Хөкүмәт тә әйтелгән һүҙгә тоғролоғон\nраҫланы, ә республика парламенты һуңғы ултырышта муниципаль реформа башланғысын хуплаусы сираттағы закондар п акетын ҡабул итте. Ярайһы уҡ өҫтәмәләр менән - был да шулай уҡ факт. Сәбәп - муниципаль берәмектәрҙе тулыһынса тәьмин итеү өсөн үҙҙәренең дә аҡсаһы етмәй, һәм оҙаҡ ҡына етмәйәсә к әле.\nТерриториаль сикләүҙәр йәһәтенән Башҡортостанда барыһы ла\nаңлашылды. Урындағы Советтарға һайлауҙар сифатлы ғына үткәрелде. Хәҙер инде муниципаль берәмектәрҙең конкурс комиссиялары юғары квалификациялы һәм эшсән хакимиәт башлыҡтарын һайлармы тип борсолоуға сәбәп юҡ. Дәүләт Йыйылышы депутаттары комиссияның бик яуаплы һәм уҡымышлы ке шеләрҙән торған өлөшөн төҙөнө ( ҡалған яртыһы урындағы Советтарҙың бурысы) - унда парламентарийҙар ҙа, башҡарма власть етәкселәре лә, мәғариф һәм профсоюз етәкселәре лә, ҙу р дәүләт предприятиелары вәкилдәре лә инде. Властың\nҡыҙыҡһыныуы ҡайҙа йүнәлтелгәнен еңел тойомларға\nмөмкин, мәҫәлән, БР Президенты Хакимиәте етәксеһе Радий Хәбиров башлыҡ һайлау буйынса ике - Өфө һәм Ишембай конкурс комиссияларында ҡатнаша.\nӘйткәндәй, республика Президенты эргәһендәге урындағы\nүҙидара буйынса Совет комиссияһы дәғүәселәрҙән документтар ҡабул итеүҙе тамамланы ла инде. Конкурс, көтөлгәнсә, артыҡ ҙурҙарҙан булмаясаҡ. Мәҫәлән, "Өфө ҡалаһы" ҡала округында өс\nдәғүәсе имтихан тапшырасаҡ, уларҙың береһе - баш ҡала\nхакимиәте башлығы Павел Качкаев. "Абитуриенттарҙы" төбәктең\nтарихын, бюджет һәм конституцион закондарҙы белеүгә ҡоролған мәкерле һорауҙар һәм башҡа һынауҙар көтә.\nБөтә Рәсәй өсөн йөҙәр меңләгән уҡымышлы муниципаль кадрҙар табыуы мөмкин булмауы аңлашыла. Башҡортостан да был йәһәттән ситтә ҡалмай. Әммә урындағы үҙидара етәкселеге аҫтында халыҡҡа нисек тә йәшәй башларға кәрәк. Кәм тигәндә лә йәшәйештең насарайыуына юл ҡуйырға ярамай. Шуға күрә республика хөкүмәте парламентҡа "Күсеү осоронда урындағы һалымдар билдәләү, уларҙы үҙгәртеү һәм бөтөрөү буйынса биләмәләрҙең урындағы әһәмиәтле мәсьәләләрен хәл итеү тәртибе тураһында " закон проектын индерҙе. 2006 йылда биләмәләр территорияһында физик шәхестәрҙең милкенә һалым һә м ергә һалымды муниципаль райондарҙың урындағы үҙидара органдары индерәсәк. БР хөкүмәте вице - премьеры һәм финанс\nминистры Айрат Ғәскәров аңлатыуынса, был муниципаль район территорияһында берҙәм һалым сәйәсәте зыян күрмәһен өсөн эшләнә. Һәр ҡала һәм ауыл биләмәләрендә үҙ һалым ставкаһын\nбулдырыу уйы башҡа килһә - бының ниндәй эҙемтәләргә алып килеүен күҙ алдына килтереүе лә ҡыйын.\n"Күсеү осоронда биләмәләрҙең урындағы әһәмиәтле мәсьәләләрен хәл итеү тураһында" закон проекты республика Хөкүмәте тарафынан ошо уҡ юҫыҡта әҙерләнгән. Ул парламентта беренсе уҡыуҙы үтте һәм йыл аҙағына тиклем мотлаҡ ҡабул\nителәсәк. Шулай итеп, закон проекты күсеү осоронда биләмәләрҙең урындағы әһәмиәтле мәсьәләләрен хәл итеүҙе муниципаль райондарҙың урындағы үҙидара органдарына\nтапшырыуҙы күҙ уңында тота. Барлыҡ бурыс һәм хоҡуҡтарҙы иҫәпләп уҡыусыны ялҡытмаҫ өсөн ҡыҫҡа ғына итеп әйтәм - улар барыһы ла быға тиклем дә башҡарылған эштәр. Әммә әлеге ваҡыттан башлап, биләмәләрҙең вәкиллекле һәм башҡарыусы органдар яуаплы кимәлдә идаралыҡ ҡарарҙарын ҡабул итеү технологияһын үҙләштергәнгә тиклем, былар барыһы ла "үтескә алынған" кеүек буласаҡ. Закондың 14 пунктында муниципаль\nмөлкәткә эйә булыу, файҙаланыу һәм идара итеүҙән алып\nдауалау - һауыҡтырыу урындарын һәм урындағы әһәмиәтле курорттарҙы үҫтереүгә тиклем барыһы ла бар. Бөгөн төбәк башҡарма власы урындағы власҡа "үҙ шарттарын көсләп\nтағыу" өсөн тулы әхлаҡи хоҡуҡҡа эйә: 2006 йылға ғына ла Башҡортостан бюджетында урындағы бюджеттарға ярҙам өсөн 15 миллиард һум һалынған.\nМуниципалитеттарҙың уҡыуы күпме дауам итер - быны бөгөн аныҡ ҡына билдәләүе ҡыйыныраҡ. Әлегә әйҙә күҙәтһендәр, сағыштырһындар, әҡдимдәр индерһендәр. Параллель рәүештә\nмуниципаль хеҙмәткәрҙәр армияһын төҙөү бара. "Башҡортостан Республикаһында муниципаль хеҙмәттең муниципаль вазифалар ре естры тураһында" яңы закон биш төркөм муниципаль вазифалар исемлеген билдәләй. Икенсе закон менән\nреспубликаның Дәүләт Йыйылышы урындағы үҙидара хеҙмәткәрҙәренең эш хаҡы күләме сиктәрен билдәләне. Әйткәндәй, был шарттар "дәүләт власы органдары хеҙмәткәрҙәренең эш хаҡы шарттарын тулыһынса ҡабатлай". Һәм тағы: республика бының менән бюджет тәьмин ителеше республика ҡаҙнаһынан дотация талап иткән муниципаль\nберәмектәр өсөн "йәмғиәт хеҙмәтселәренең кеҫә нормативын" да билдәләй.\nХеҙмәткәрҙәр тураһында дәүләт хәстәрлеген дауам итеп парламент беренсе уҡыуҙа муниципаль хеҙмәткәрҙең ялын һәм уның хеҙмәт йылдары өсөн пенсия күләмен билдәләүсе закон\nпроекттары ҡабул итте. Барыһы ла һәйбәт буласаҡ, - тип хәл итте депутаттар, - был хоҡуҡтарҙа муниципаль хеҙмәткәрҙәр "тулы күләмдә" дәүләт хеҙмәткәрҙәре менән тигеҙләшә. Хәҙер инде эш күрһәтергә лә мөмкин. 1 ғинуарҙан яңыса йәшәй башлаясаҡбыҙ, хәйер уйҙарыбыҙ иҫкесә ҡала әле.


Стәрлетамаҡ районында татар мәҙәниәте байрамын ойошторҙолар // Мәҙәниәт | новости башинформ.рф\nСтәрлетамаҡ районында татар мәҙәниәте байрамын ойошторҙолар\n15:05, 20 мая 2014 Мәҙәниәт\nСтәрлетамаҡ районының Бүреҡаҙған ауылы Мәҙәниәт йортонда «Ата-бабалар ерендә йәшәйем, әсәм телендә һөйләшәм» татар мәҙәниәте байрамы уҙҙы.\nБайрам ҡунаҡтарын – район хакимиәте вәкилдәрен, Бүреҡаҙған, күрше ауыл халҡын ауыл мәҙәниәт йорто майҙанында татар бейеүе һәм һый-хөрмәт – милли ашамлыҡтар сәк-сәк һәм бауырһаҡ менән ҡаршы алдылар. Һуңынан ҡунаҡтарҙы мәсеткә саҡырҙылар, улар исем ҡушыу йолаһында ҡатнаша алды.\nАуыл мәҙәниәт йорто фойеһында бөтәһен дә татарҙарҙың көнкүреше һәм милли кухняһы менән танышыу көттө. Артабан сараны район художество үҙешмәкәрлегенең байрам концерты биҙәне, унда «Йәш йөрәктәр», «Гүзәл», «Әхирәттәр», «Дуҫтар», «Миләш», «Йәйғор» һәм башҡа ансамблдәр ҡатнашты, тип хәбәр иттеләр муниципаль йәштәр эштәре буйынса комитеттан.


26 Июнь 2018, 11:20\nУҙған шәмбелә районыбыҙҙың 11-се класты тик “бишле” билдәләренә генә тамамлаған, мәктәп, район тормошонда әүҙем ҡатнашҡан 39 уҡыусы мәғариф бүлегенең тамашалар залына йыйылды. Был ҡыҙҙар һәм егеттәргә ҡыҙыл төҫтәге аттестат менән миҙалдар тапшырылды.\nСара уҡыусы балаларҙың күңелле йыры менән башланып китте. Унан һүҙ мәғариф бүлеге начальнигы Илдус Әдиф улы Зәйнуллинға бирелде. “Быйыл миҙал алыусы уҡыусыларыбыҙ мәктәп, район кимәлендә генә түгел, республикала ла еңеүҙәр яуланы. Шулай уҡ Берҙәм дәүләт имтихандарында ла юғары күрһәткестәргә өлгәштеләр. Был балаларҙы әҙерләгән мәктәп етәкселегенә, уҡытыусыларға, ата-әсәләргә рәхмәтем ҙур. Уҡыусылар, һеҙгә тормошта үҙ урынығыҙҙы табырға яҙһын”, – тине ул.\nРайон хакимиәте башлығы урынбаҫары Гөлшат Камил ҡыҙы Сирғәлина быйыл миҙалсылар араһында Аҡморон, Өмөтбай, Икенсе Этҡол, Ниғәмәт, Ҡолсора, Иҫке Сибай, Төркмән, Йомаш, Ярат ауыл мәктәптәренән күпләп булыуына һөйөндө. Уҡытыусылар һәм ата-әсәләргә айырым рәхмәтен белдерҙе һәм уҡыусыларҙың лайыҡлы белем алып, яңы идеялар менән районға әйләнеп ҡайтыуҙарын теләне. Артабан уҡыусыларға “бишле” билдәләре менән аттестат һәм миҙалдар тапшырып үтте.\nУҡыусыларға артабан да тик уңыштар ғына йылмайһын. Тормош юлдарында тик яҡшы кешеләр осрап, үҙҙәре теләгән уҡыу йортона инеп, ҡыҙыл дипломлы белгестәр булырға яҙһын.


17 август — Башҡорт Википедияһы\n17 август — григориан стиле буйынса йылдың 229-сы (кәбисә йылында 230-сы) көнө. Йыл аҙағына тиклем 136 көн ҡала.\n17 август Викимилектә\nБоливия: Флаг көнө.\nГабон: Бойондороҡһоҙлоҡ көнө.\nИндонезия: Бойондороҡһоҙлоҡ көнө.\nРәсәй: Самауыр көнө.\nКолумбия: Инженерҙар көнө.\nТажикстан: Ғәҙәттән тыш хәлдәр һәм граждандар оборонаһы хеҙмәткәрҙәре көнө.\n1771: Фотосинтез процесы асыла.\n1928: Мәскәүҙә «Динамо» стадионы файҙаланыуға тапшырыла.\n1945: Өфөлә Республика онкология диспансеры эш башлай.\n1977: СССР-ҙың «Арктика» атом боҙватҡысы һыу өҫтө караптарынан беренсе булып Ерҙең Төньяҡ полюсына барып етә.\n1988: Бөтә Рәсәй инвалидтар ойошмаһы төҙөлә.\nПавлов Фёдор Максимович (1905—12.03.1996), хужалыҡ һәм дәүләт эшмәкәре. 1939—1952 йылдарҙа Дәүләкән МТС‑ы директоры, артабан 1961 йылғаса Дәүләкән район Советы башҡарма комитеты рәйесе. Башҡорт АССР-ының II—V саҡырылыш (1947—1963) Юғары Советы депутаты. Социалистик Хеҙмәт Геройы (1948).\nӘсхәр Кәшфуллин (1930-2018), шағир, 2004 йылдан Башҡортостан Республикаһы Яҙыусылар союзы ағзаһы.\nДокучаев Евгений Сергеевич (1940), ғалим-иҡтисадсы. 1963—2012 йылдарҙа Өфө нефть институты һәм Өфө дәүләт нефть техник университеты уҡытыусыһы. Иҡтисад фәндәре докторы (1986), профессор (1989).\nБәҙретдинов Рәғиб Мәрүәретдин улы (1945), хеҙмәт ветераны. 1967—1986 йылдарҙа Илеш районының «Октябрь» колхозы комбайнсыһы, 1993 йылдан иген ырҙыны машинисы; 1986 йылдан «Сөн» совхозының партком секретары, 1990—1992 йылдарҙа директор урынбаҫары, артабан район элемтә бүлеге почтальоны. Башҡорт АССР-ының 11-се саҡырылыш Юғары Советы депутаты. Хеҙмәт Даны орденының тулы кавалеры.\nАндреев Вадим Евгеньевич (1955), ғалим-тау инженеры, нефтсе. 2002 йылдан Башҡортостан Республикаһы Фәндәр академияһының Стратегик тикшеренеүҙәр институты Нефть һәм газ технологиялары һәм яңы материалдар үҙәге директоры. Башҡортостан Республикаһы Фәндәр академияһының мөхбир ағзаһы (2009), техник фәндәр докторы (1998), профессор (2003). Башҡортостан Республикаһының атҡаҙанған фән эшмәкәре (2006). Сығышы менән Өфө ҡалаһынан.\nСәғәҙәтов Һиҙиәт Сәғәҙәт улы (1896—1968), уҡытыусы, мәғариф эшмәкәре. 1918 йылдан хәҙерге Әбйәлил районы мәктәптәре уҡытыусыһы, 1932 йылдан һәм 1946—1956 йылдарҙа район мәғариф бүлеге инспекторы, 1942—1946 йылдарҙа — мәғариф бүлеге мөдире. Башҡорт АССР-ының атҡаҙанған уҡытыусыһы (1954), РСФСР-ҙың халыҡ мәғарифы отличнигы (1949), Ленин ордены кавалеры (1949).\nРехмуков Фарид Измайлович (1926—13.12.2005), архитектор, йәмәғәтсе. 1954 йылдан СССР Архитекторҙар союзы ағзаһы. 1965—1985 йылдарҙа Өфө ҡалаһының баш архитекторы. 1969—1977 йылдарҙа Башҡорт АССР-ы Архитекторҙар союзының идара рәйесе. РСФСР-ҙың атҡаҙанған архитекторы (1974). «Почёт Билдәһе» ордены кавалеры (1971). Сығышы менән Әстерхан ҡалаһынан.\nЗәҡәрин Фәхрәзи Шакир улы (1931—22.02.1983), хеҙмәт алдынғыһы, агроном. Башҡорт АССР-ының атҡаҙанған ауыл хужалығы хеҙмәткәре (1982). Хеҙмәт Ҡыҙыл Байраҡ ордены (1972) кавалеры. Сығышы менән хәҙерге Башҡортостан Республикаһының Мәсетле районы Оло Ҡыҙылбай ауылынан.\nУлендеева Анна Дмитриевна (1941), фән ветераны, ғалим-химик-технолог. 1965—2006 йылдарҙа Органик химия институты ғилми хеҙмәткәре, шул иҫәптән 1980 йылдан — өлкән, 2000 йылдан — әйҙәүсе ғилми хеҙмәткәр. Химия фәндәре докторы (1998). Сығышы менән хәҙерге Башҡортостан Республикаһының Кушнаренко районы Кривой Ключ ауылынан.\nПаксютов Иван Трофимович (1946), хеҙмәт ветераны, инженер-химик-технолог. 1964—2006 йылдарҙа «Салауатнефтеоргсинтез» берекмәһенең яуаплы хеҙмәткәре, шул иҫәптән 1995 йылдан (өҙөклөк менән) Минераль ашламалар заводы директоры. Башҡортостан Республикаһының атҡаҙанған (1997), Рәсәй Федерацияһының почётлы (2001) химигы. Сығышы менән Ишембай ҡалаһынан.\nРәйемғужина Зилиә Мөхәмәтйән ҡыҙы (1946), юғары мәктәп ветераны, ғалим-тел белгесе. 2002 йылдан Башҡорт дәүләт аграр университеты, 2013 йылдан хәҙерге Өфө дәүләт нефть техник университетының Иҡтисад һәм сервис институты уҡытыусыһы. Филология фәндәре докторы (2010). Сығышы менән хәҙерге Башҡортостан Республикаһының Ҡырмыҫҡалы районы Мөҡсин ауылынан.\nПрочухан Юрий Анатольевич (1951—15.07.2019),ғалим-химик. 1974 йылдан Башҡорт дәүләт университеты уҡытыусыһы, шуд иҫәптән 1980 йылдан өлкән ғилми хеҙмәткәр, 1983 йылдан — лаборатория мөдире, 1999—2003 йылдарҙа юғары молекуляр берләшмәләр кафедраһы мөдире, бер үк ваҡытта 1993—2003 йылдарҙа химия факультеты деканы һәм 1994—1999 йылдарҙа Башҡортостан Республикаһы Фәндәр академияһы Химия бүлегенең академик секретары, 1995—2001 йылдарҙа Органик химия институтының лаборатория мөдире. Химия фәндәре докторы (1989), профессор (2006). Рәсәй Федерацияһының почётлы юғары һөнәри белем биреү хеҙмәткәре, Д. И. Менделеев исемендәге премия лауреаты (1982). Сығышы менән хәҙерге Мәскәү өлкәһе Люберцы ҡалаһынан.\nКәримова Ләйсән Ғәбделбарый ҡыҙы (1971), театр артисы. 1993—2010 йылдарҙа Салауат башҡорт дәүләт драма театры актёры. Башҡортостан Республикаһының атҡаҙанған артисы (2008), ижади премиялар лауреаты. Сығышы менән хәҙерге Башҡортостан Республикаһының Стәрлебаш районы Ҡабыҡҡыуыш ауылынан.\nАбдуллин Ленар Рәфил улы (1976), ғалим-инженер. 2012 йылдан БАШНИПИНЕФТЬ институтының бүлек начальнигы урынбаҫары, 2015 йылдан — начальнигы. Техник фәндәр докторы (2008). Профессор Рәфил Абдуллиндың улы. Сығышы менән Салауат ҡалаһынан.\nШәрипов Әхсән Шәрифғәли улы (17.08.1927—14.03.2004), ауыл хужалығы һәм йәмәғәт эшмәкәре. 1959—1989 йылдарҙа Ҡыйғы районының М. И. Калинин исемендәге колхоз рәйесе. Башҡорт АССР-ының 7-се һәм 10-сы саҡырылыш Юғары Советы депутаты. Социалистик Хеҙмәт Геройы (1981).\nБулатова Фәниә Дәриғәт ҡыҙы (1928—19.06.1997), СССР һәм Рәсәй ғалим-профпатологы, юғары мәктәп уҡытыусыһы. Медицина фәндәре докторы (1984), профессор (1987).\nВарламова Екатерина Николаевна (1928), бейеүсе, педагог. 1947—1951 йылдарҙа һәм 1955—70 йылдарҙа Фәйзи Ғәскәров исемендәге дәүләт академия халыҡ бейеүҙәре ансамбле солисы, 1971— 1991 йылдарҙа Башҡорт дәүләт университетының «Ирәндек» халыҡ бейеүҙәре ансамбленең художество етәксеһе, 1999—2008 йылдарҙа «Маска» балалар ижады театр үҙәге педагогы. РСФСР‑ҙың атҡаҙанған мәҙәниәт хеҙмәткәре (1979), Башҡорт АССР-ының атҡаҙанған артисы (1963). Сығышы менән Ленинград ҡалаһынан.\nХәбирова Ғәлимә Фәтҡулла ҡыҙы (1928), ғалим-травматолог-ортопед, медицина фәндәре докторы (1982. Татар АССР-ының атҡаҙанған табибы (1985), СССР-ҙың һаулыҡ һаҡлау отличнигы (1969) һәм СССР уйлап табыусыһы (1986).\nПучков Виктор Николаевич (1928), ғалим-геолог, Рәсәй Фәндәр Академияһының мөхбир ағзаһы (2000), геология‑минералогия фәндәре докторы (1978), профессор (1993). Башҡортостан Республикаһының атҡаҙанған фән эшмәкәре (1999). II дәрәжә «Ватан алдындағы хеҙмәттәре өсөн» орденының миҙалы кавалеры.\nВәхитов Радик Шакир улы (1948), ғалим-инженер, юғары мәктәп уҡытыусыһы, журналист, тарихсы. Техник фәндәр кандидаты (1975). Шәһит Хоҙайбирҙин исемендәге премия лауреаты (2008).\nЗәйнәшев Үзбәк Нәзих улы (1919—19.05.1986), хужалыҡ һәм йәмәғәт эшмәкәре. 1950—1975 йылдарҙа Илеш районының колхоз (1962 йылдан XXII партсъезд исемендәге) рәйесе. Бөйөк Ватан һуғышында ҡатнашыусы. СССР-ҙың VI саҡырылыш Юғары Советы депутаты. Ленин (1966), Октябрь Революцияһы (1979), 2‑се дәрәжә Ватан һуғышы (1985), ике Хеҙмәт Ҡыҙыл Байраҡ (1971, 1973), Ҡыҙыл Йондоҙ (1943) һәм «Почёт Билдәһе» (1957) ордендары кавалеры. Сығышы менән ошо райондың Ҡәҙер ауылынан.\nСәғәҙиев Зөлфәт Таһир улы (1949), хужалыҡ эшмәкәре. 1980—2003 йылдарҙа сауҙа предприятиеһы етәксеһе, Кушнаренко районы ҡулланыусылар йәмғиәте (райпоһы) рәйесе. Башҡорт АССР-ының атҡаҙанған сауҙа хеҙмәткәре.\nИшкинин Таһир Хабрахман улы (1964), журналист. Шәһит Хоҙайбирҙин исемендәге премия лауреаты (2009).\n17 августа тыуғандар\n1935: Олег Табаков, СССР-ҙың һәм Рәсәйҙең театр һәм кино актёры, СССР-ҙың халыҡ артисы (1988).\n1960: Шон Пенн, АҠШ актёры, кинорежиссёр һәм сценарист, «Оскар» һәм «Алтын глобус» премиялары лауреаты.\n1970: Джим Курье, АҠШ спортсыһы, тенниссы, «Оло шлем» турнирҙарының дүрт тапҡыр еңеүсеһе, донъяның элекке беренсе «ракетка»һы.\n1980: Лене Марлин, Норвегия йырсыһы.\n1990: Рейчел Херд-Вуд, Британия актрисаһы.\n17 августа вафат булғандар\nhttps://ba.wikipedia.org/w/index.php?title=17_август&oldid=1062377 ҡабул ителгән\nПоследний раз редактировалась 16 август 2021 в 18:44\nБыл бит һуңғы тапҡыр 18:44 16 август 2021 үҙгәртелгән.


Радик Юлъяҡшин Башҡортостандың Тулы хоҡуҡлы вәкиллегендә Мәскәүҙә йәшәгән яҡташтары менән осрашты\n27 Ноябрь 2019, 18:00\nБашҡорт, татар һәм Рәсәй эстрадаһының танылған артисы Elvin Grey псевдонимы менән сығыш яһай. Радик республиканың Тулы хоҡуҡлы вәкиллегенә килергә шунда уҡ ризалыҡ бирҙе\nБашҡорт, татар һәм Рәсәй эстрадаһының танылған артисы Elvin Grey псевдонимы менән сығыш яһай. Радик республиканың Тулы хоҡуҡлы вәкиллегенә килергә шунда уҡ ризалыҡ бирҙе, тип хәбәр итә «Башинформ» мәғлүмәт агентлығы . Ләкин Башҡортостандың атҡаҙанған артисы менән ижади осрашыуға теркәүҙе анонстан һуң ике сәғәт үткәс тә ябырға тура килде, сөнки зал 200-ҙән ашыу ҡунаҡты һыйҙыра алмаҫ ине, тип хәбәр иттеләр ведомствоның матбуғат хеҙмәтенән.\nКүренекле яҡташтар менән Мәскәүҙә ошондай осрашыуҙар үткәреү – асыҡ диалогтың яңы форматы, бында тыйылған темалар һәм сикләүҙәр юҡ. Сараға өлкәндәр ҙә, балалар ҙа йыйылды. Йәш тамашасы Тимур Сакаев Радиктан: «Ни өсөн «Илама» йырының клибына күңелһеҙ сюжет һайланған, әсә үҙ балаһынан баш тарта?», — тип һораны.\nЙырсы һүҙҙәренсә, йондоҙло сәғәте һуғыр алдынан уға үҙе һәм музыкаһы өҫтөндә оҙаҡ эшләргә тура килгән. Радик Юлъяҡшин ысын артист булыу өсөн Рәсәйҙең баш ҡалаһына юлланыуы хаҡында һөйләне: «Бында, Мәскәүҙә, мин икенсе йыл, үҙемдең Elvin Grey лейблы барлыҡҡа килде, хәҙер унда етенән ашыу артист». Уның башҡорт һәм татар телдәрендәге йырҙарҙы популярлаштырыу теләге ҙур. Әле йырсының 29 февралдә Мәскәүҙең Крокус Сити Хол залында үтәсәк концертына әҙерлек бара.\nРадик Юлъяҡшин Мәскәүҙәге Башҡортостан студенттары һәм аспиранттары ассоциацияһы әүҙемселәренең башланғыстарына ярҙам итеп тора. Шолохов педагогия университетында уҡыған сағында уҡ йәштәрҙең ижади тормошонда ҡатнаша, башҡорт кисәләрендә сығыш яһай, ләкин рәсми рәүештә Ассоциация әүҙемселәре сафында булмай. Ассоциация рәйесе Азат Ҡаҙаҡбаев осрашыуҙа был яңылышлыҡты төҙәтә һалды – ул артисты йәштәр активына ҡабул итте һәм клубтың эмблемаһы төшөрөлгән свитшот тапшырҙы.\nОшо осрашыу тураһында иҫтәлек булһын тип Радикка Башҡортостан башлығы Радий Хәбировтан бүләк тапшырылды. Картинала йырсының тауышы төшөрөлгән. Үҙенсәлекле музыкаль бүләктә йырсының тәүге йырҙарының береһе йәшерелгән. Ул уны һирәк башҡара, ләкин, Радик үҙе әйтеүенсә, «Ашҡына ғүмер» йыры мәүге уның йөрәгендә.


Хәбәрҙәр: Рәсәй-Япония: мөнәсәбәттәрҙе яҡшыртыу хаҡында һөйләшеүҙәр.\nРәсәй-Япония: мөнәсәбәттәрҙе яҡшыртыу хаҡында һөйләшеүҙәр.\nЯпонияның элекке сит ил эштәре министры, идара итеүсе Либерал-демократик фирҡә рәйесе урынбаҫары Масахико Комура бөгөн Рәсәй Федерацияһы сит ил эштәре министры Сергей Лавровҡа Япония премьер-министры Синдзо Абэның РФ президенты Владимир Путинға мөрәжәғәтнамәһен тапшырҙы. Комура Рәсәйҙең дә КХДР-ға ҡарата, был ил водород бомбаһын һынағандан һуң, санцияларға ҡушылыу мәсьәләһен күтәрҙе. Лавров һүҙҙәре буйынса, ике яҡ та Төньяҡ-Көнсығыш Азияла көсөргәнешлелекте арттырыу яғында түгел.\nСергей Лавров, Рәсәй сит ил эштәре министры:\n“Бөтә өлкәләрҙә лә Рәсәй-Япония мөнәсәбәттәрен үҫтереү зарур- был ике яҡлы мөнәсәбәттәргә лә, халыҡ-ара аренаға ла ҡағыла. Беҙ уға тулыһынса әҙер. Япон коллегаларыбыҙ ҙа Рәсәй менән бөтә өлкәләрҙә лә асыҡ, яһалма сикләүҙәрҙән азат булған, беҙҙең мөнәсәбәттәрҙең көн тәртибендә торған бөтә мәсьәләләрҙе лә хәл итергә мөмкинлек биргән диалогҡа әҙерҙер, тип өмөтләнәбеҙ.”\nРәсәй-Япония мөнәсәбәттәре үҫешендә төп кәртә- Көньяҡ Курил утрауҙары хаҡындағы бәхәс. Токио Икенсе донъя һуғышынан һуң ҡул ҡуйылмаған тыныслыҡ килешеүенең төп шарты итеп утрауҙарҙы ҡайтарыуҙы алға ҡуя.\nЯпонияла Рәсәй мәҙәниәте фестивале ойоштороу комитеты рәйесе итеп тәғәйенләнгән Масахико Комура премьер-министр Абэның Рәсәй менән мөнәсәбәттәрҙе яҡшыртыуға бөтә көсөн һалырға ниәтләүен белдерҙе.


Шаран районында өсөнсө быуын халыҡ университетында шөғөлләнеүселәргә танытма тапшырылды\nРеспубликала «Өсөнсө быуын халыҡ университеты» маҡсатлы программаһы 2011 йылдан эшләй. Уның төп маҡсаты - өлкән быуын вәкилдәренә хәҙерге йәмғиәткә яраҡлашыу өсөн шарттар тыуҙырыу һәм уларҙың тормош сифатын яҡшыртыу.\nШаран районы Өсөнсө быуын халыҡ университетында 140 кеше иҫәпләнә. Улар 8 факультетта белем ала. Өлкәндәр бәйләм бәйләү, гимнастика, халыҡ медицинаһын ҡулланыу, тыуған яҡ буйлап сәйәхәт һәм башҡа йүнәлештәр буйынса уҡый. Шулай уҡ ветерандар хоры ла ойошторолған. Дәрестәр аҙнаһына ике тапҡыр уҙа. Өлкәндәр «Матур ҡартлыҡ» девизы менән йәшәй, таныша, аралаша һәм байрамдар ойоштора. Бигерәк тә тормошта уларға компьютер буйынса алған белемдәренең кәрәге тейә.


«Киске Өфө» гәзитенең сайты - ЯУАПЛЫЛЫҠ УҢЫШЛЫ БУЛЫУҘЫҢ ТӘҮГЕ БАҪҠЫСЫ - 2019 - Мәҡәләләр\nФатирлы булыуға ҡарағанда, ҡала янында үҙ йортонда йәшәргә теләүселәр һаны көндән-көн арта. Һәм төҙөлөш баҙарында үҙ хеҙмәттәрен тәҡдим итеүсе шабашсылар ҙа, ошо өлкәлә етди эшмәкәрлек алып барыусы компаниялар ҙа етерлек. Улар араһында кемгә йорт төҙөүҙе ышанып тапшырыу һәр кемдең үҙ ихтыярында. Шулай ҙа бер ҡайҙа ла теркәлмәгән, тейешле килешеү төҙөй алмаған һәм, тәбиғи, яуаплылыҡтан алыҫ булған төҙөүселәр бригадаһына ҡарағанда, үҙ эшенә гарантия биреүсе һәм етешһеҙлек табылғанда уны үҙ иҫәбенә төҙәтеүсе рәсми эшләгән ҙур ойошма араһында айырма ҙур. "Сифатлы эш өсөн аҡсаны ла күберәк сығарырға тура килә, ләкин ул үҙен аҡлай", - тип билдәләй бөгөнгө әңгәмәсем Өфө ҡалаһында ағас йорттар һалыу эшмәкәрлеге менән шөғөлләнгән компания етәксеһе Рөстәм Закир улы БУКОМБАЕВ.\nТөрлө илдәрҙә һәм шул иҫәптән Рәсәйҙә уҙғарылған тикшереүҙәр күрһәтеүенсә, һәр икенсе кеше үҙен уңышлы эшҡыуар итеп күрергә теләй. Ләкин шуларҙың 25-30 проценты ғына был өлкәгә килеп, уларҙың тик 5 проценты уңышҡа өлгәшә. Һеҙҙе эшҡыуарлыҡҡа алып килгән юл ниндәй булды һәм ни өсөн нәҡ ағас эшенә бәйле өлкәне һайланығыҙ?\n- Мин Ырымбур башҡорто. Тыуған һәм буй еткергән ерем Хәйбулла районының таулы-урманлы яғы менән Ырымбур өлкәһенең далаһы тоташҡан урында - Ҡыуандыҡ районы Баш бүре ауылында. Олатайым да, атайым да ғүмер буйы урман хужалығында эшләне. Шулай уҡ һәр ауыл кешеһенә хас булғанса, бура бурау, ағас ҡырҡыу, иҙән-түбә йәйеү һәм башҡа ошондай ағас эше менән булыштылар. Уларға эйәреп, миңә лә бәләкәйҙән ағас "ене" ҡағылып үҫтем.\nМин мәктәпте тамамлағас, ғаиләбеҙ менән Өфөгә күсеп килдек. Атайым, аҡса эшләү ниәтенән, төҙөлөш эшенә тотондо, мин юғары уҡыу йортонда уҡый башланым. Ялдарымда, йәйге каникулдар ваҡытында атайыма ярҙамлаштым. Ағас эше менән булыу, бер яҡтан, миңә ныҡ оҡшай ине, икенсенән, ошо юҫыҡта оҫталығымды шымарттым. Иҡтисадсы һөнәрен үҙләштергәс, һөнәрем буйынса бер аҙ эшләнем, унан ҙур төҙөлөш компанияһында инженер булдым, ләкин тиҙ үк үҙемдең офис эшсеһе түгеллегемде аңланым. Шуға күрә ҙур перспективалар биргән эшемде ҡалдырып, ирекле тормошҡа сығып киттем. Тәүҙә төрлө заказдар йыйып, ремонт эштәре башҡарҙым, унан ҡала ситендә йорттар күтәрҙем. Йылдан-йыл шәхси йорт төҙөүгә һорау артыуын күреп, ошо йүнәлештә ныҡлап эшләргә ҡарар иттем һәм бына 10 йыл кешеләргә ағастан йорт, мунса, беседкалар төҙөйөм.\nБура күтәреү, йорт һалыу, уны урын-еренә еткереп эшләү еңелдән түгел. Эшселәрҙе нисек табаһығыҙ? Ауылдарҙа ҡул оҫталары байтаҡ, әлбиттә, ләкин барыһы ла һеҙҙең талаптарға тура килтереп эшләй аламы?\n- Мин 4 кеше менән эш башланым. Эш башлғас та ике эшсемде алып, Түбәнге Новгородтағы "Тайга" балта оҫталары мәктәбенә уҡырға барҙым. Унда беҙ бура бурауҙың Канада һәм Норвегия технологияларын үҙләштерҙек. Канада технологияһы буйынса буралған бураға ылыҫлы ағастарҙың йышылған, әммә түңәрәк көйө ҡалғаны ҡулланыла. Ағас үҙенең структураһы буйынса тығыҙ һәм иң яҡшы сифатлы булырға тейеш. Ә Норвегия технологияһына ярашлы күтәрелгән йорттоң бүрәнәләре ярымбурса (полубрус) формаһында. Ике параллель яҡтары ҡырҡып алынған бүрәнә лафет тип йөрөтөлә. Ҡырҡып алынған киҫәктәр түбә ябыуҙа ҡулланыла. Беҙҙең республикала былайтып бурау тураһында белеүеләр юҡ кимәлендә. Шуға күрә уҡыуҙан ҡайтҡас, үҙебеҙҙә лә ошо технологияла эшләүҙе өйрәтеү, ҡулдан бурауҙы популярлаштырыу йәһәтенән балта оҫталары мәктәбе астым. Унда ай һайын дүрт-биш кеше уҡыны. Рәсәйҙең күп төбәктәренән килеп тәжрибә туплап ҡайттылар, ләкин үҙебеҙҙең егеттәр араһында өйрәнергә теләүселәр булманы тиерлек.\nЭшселәргә килгәндә лә ҡытыршылыҡтар бар. Беҙҙә Әбйәлил, Бөрйән, Белорет районынан егеттәр эшләне һәм әле лә эшләй. Ҡыҙғанысҡа ҡаршы, уларҙың күбеһе яңылыҡты өйрәнеп ҡалырға тырышмай, эшкә илке-һалҡы ҡарай. Яман ғәҙәттәре лә ҡалҡа ла сыға. Ундайҙарҙы мин тотмайым, сөнки улар эштең сифатын юҡ итә, тимәк, компанияның бәҫен төшөрә. Ләкин намыҫлы эшләүселәр ҙә етерлек. Мәҫәлән, Бөрйән егеттәренән торған ике бригада күптән эшләй һәм хәҙер үҙ эшенең оҫталары. Улар бөтә нәмәгә яуаплы ҡарай, эштәрен урын-еренә еткереп башҡара, аҡса таба һәм яҡшы йәшәй. Бына ошондай егеттәр күберәк булһын ине, тип теләйем. Ә эшләйем тиеүселәргә мин бөтә шарттарҙы ла булдырырға тырышам: Өфөлә үҙебеҙҙең производство базаһы бар, унда йәшәр өсөн ятаҡ эшләнгән, эшселәр 3-4 аҙна эшләй һәм бер аҙна ял итә, эш хаҡы 40-50 мең һум тәшкил итә.\nБеҙ күп һәм ауыр хеҙмәт талап иткән эш менән булабыҙ. Шуға күрә эшселәрҙең физик һәм рухи яҡтан ныҡ булыуы мөһим, уларҙың күп кеше менән конфликтһыҙ эшләй һәм йәшәй алыуы ла ҙур роль уйнай.\nЭшҡыуарлыҡта бер тиҫтә йыл эшләгән кеше булараҡ, бизнеста үҙен һынап ҡараусылар нимәгә әҙер булырға тейеш, тип билдәләйһегеҙ?\n- Минеңсә, теләге булған һәр кем эшҡыуар була ала. Тырышҡанда, үҙ маҡсатыңа ынтылғанда, иртәме-һуңмы, уңышҡа өлгәшәһең. Һәм, әйткәндәй, эште башлау өсөн аҡса мөһим түгел. Беренсе тапҡыр фатир эсендә ремонт эштәрен башҡарыуға заказ алғас, сметаны принтерҙан сығарыу өсөн ҡағыҙым да юҡ ине. Ҡустым үҙе уҡыған университеттан дүрт бит ҡағыҙ алып килеп, мине был хәлдән ҡотҡарҙы. Килешеүгә ҡул ҡуйылып, эш башлағас, перфоратор кәрәк булды һәм мин уны кеҫәмдәге һуңғы аҡсаға, 6800 һумға һатып алдым. Юғалып ҡалырға ярамай, бөтә нәмәнән дә сығыу юлы була.\nТәүәккәл булмаған кешегә эшҡыуарлыҡта үҙ урынын табыуы ауыр. Нимәнелер башҡарырға уйлағанһың икән, тиҙ арала уны тормошҡа ашырыуҙы ҡайғырта башларға кәрәк. Оҙаҡ уйға батып йөрөһәң, уны башҡа берәү эшләп, аҡсаһын кеҫәһенә һалып ҡуйыуы бар.\nЭшҡыуарға тик үҙенә генә ышанырға тура килә. Шулай уҡ тик үҙенең эшмәкәрлеге генә уға аҡса табырға булышлыҡ итә. Дәүләт эшендәге кеүек, аныҡ эш көнөн үткәреп һәм шуның өсөн эш хаҡы алып ултырған кешеләрҙән айырмалы рәүештә, эшҡыуар аҡса табыуҙы үҙе йүнләй. Әгәр ҙә әҙ генә дилбегәне бушатһаң, эшһеҙ, заказһыҙ, тимәк, аҡсаһыҙ ҡалдың, тигән һүҙ.\nЭшләйем, үҫәм тигәндәр өсөн беҙҙә бөтә шарттар ҙа бар. Уларҙы дөрөҫ файҙалана белергә һәм сос булырға кәрәк. Ә уңышлыҡтың тәүге баҫҡысы - үҙ эшеңә яуаплы ҡарау.\nГөлназ САФУАНОВА әңгәмәләште.\nЯҙылған: 16.07.19 | Ҡаралған: 449


Я забрызгал кровью стены.\nХей, смотрите все, я - эмо!\nБыл эмо-мәҙәниәтте мыҫҡыллаған шиғырҙан өҙөк. Ул күптән инде интернет киңлектәрен бураҙналай һәм уны, күрәһең, йәштәр субкультураһын күрә алмаған кеше уйлап тапҡандыр.\nЭмоны күрә алмаған кешеләр күп. Хатта айырым йәштәр хәрәкәте - антиэмо ла бар.\n- Беҙгә был эмо-балалар, уларҙың күҙ йәштәре, буялған маңлай сәстәре һәм кейеп йөрөгән кейемдәре теңкәгә тейҙе, - ти эмоға ҡаршы торған Кирилл. - Мин уларҙы күрә алмайым һәм уларҙан мәңгелеккә ҡотолорға әҙермен.\nӘйткәндәй, Кирилл үҙенең төркөмөн булдырған. Дөрөҫ, Өфөлә түгел, ә Санкт-Петербургта. Егеттәр эмоларҙы тота, уларҙың маңлай сәстәрен киҫә һәм йәштәр субкультураһы атрибуттарын тартып ала. Һәм үҙҙәрен пинкистар ("алһыуҙар") тип атайҙар.\n- Кирилл, ошондай сәйер исемде кем уйлап тапҡан?\n- "Пинкис" инглиз һүҙенән килеп сыҡҡан - алһыу. Беҙҙең хәрәкәт эмоға ҡаршы булараҡ барлыҡҡа килде. Улар ҡара-алһыу төҫтә, ә беҙ - алһыу.\nСәйер аңлатма, шулай түгелме? Ә ни өсөн "пинкис" һуң ул? Аныҡ ҡына бер кем дә әéтә алмай. Хатта бер нисә тәғлимәт бар.\nАлина, 16 йәш:\n- Пинкис - ул антиэмо (эмоға ҡаршы). Был хәрәкәт Питерҙа эмоға ҡаршы булараҡ барлыҡҡа килде. Уны мыжыҡ малайҙар һәм ҡыҙҙар теңкәләренә тейгән кешеләр булдырған. Һорарһығыҙ, ни өсөн? Күрәһең, бер мәҙәниәт бар икән, тигеҙләнеш өсөн икенсеһе лә һәр саҡ барлыҡҡа килә. Пинкис эмолар үҙ иткән музыканы, улар кейгән кейемде, уларҙың йәшәү рәүешен яратмай.\nИгорь, 15 йәш:\n- Пинкистар алһыу төҫ ярата, был кешеләр төркөмө "Tokio Hotel" тыңлаусы алйоттарҙы күрә алмай.\nЕкатерина, 17 йәш:\n- Пинкис - ул Питерҙағы бер ҡыҙыҡайҙың ҡушаматы. Ул эмоға ҡаршы һуғыш башлай. Уның үҙенең төркөмө бар, улар урам буйынса йөрөйƒœð һәм мыжыҡтарға йомартҡа ырғыталар. Уның тураһында телевизорҙан хатта тапшырыу булды. Был исем уның ҡушаматынан килеп сыҡҡан да инде.\n- Пинкис - ул һары сәслеләр төркөмө, улар алһыу төҫ ярата. Был Барби ҡурсаҡтары эмоларға алһыу төҫтә кейенгәндәре өсөн үпкәләп, һуғыш иғлан итте лә инде.\nДөйөм алғанда, ысынлап та кем ул пинкис һәм улар ҡайҙан килеп сыҡҡан, беҙҙең өсөн йомаҡ булып ҡала. Бер нимә асыҡ: был агрессив йәштәр хәрәкәте, улар эмоларҙан ҡотолоу өсөн барыһына ла әҙер.\n- Төҫһөҙ биттәрен тишеп, ала-ҡола, сыбарланып биҙәлгән, көндәр буйына эскәмйәләрҙә ултырған балалар төркөмөнә нисек инде яҡшы мөнәсәбәттә булаһың? - ти Кирилл. - Мыжыҡ малайҙар хатта үҙҙәренең эмо-ҡыҙҙарын да яҡлай алмай. Шуға күрә беҙ уларҙы туҡмамайбыҙ. Улар бармаҡ тейеү менән илай башлайҙар.\n- Меҫкен эмолар һиңә ниндәй этлек эшләне, уларға иғтибар итмәһәң булмаймы?\n- Улар бер-береһенә оҡшаған. Был кешеләрҙең киләсәге юҡ. Беҙ уларға ҡаты ысул менән булһа ла ярҙам итергә тырышабыҙ. Улар көсһөҙ, үҙҙәренә ярҙам итерлек хәлдә түгел, улар үҙҙәрен йәлләй.\n- Эмолар араһында яҡшы кешеләрҙе осратҡаның булманымы?\n- Араларында яҡшылары ла барҙыр, быныһын инҡар итмәйем. Әммә миңә яҡшылары осрағаны юҡ әле. Улар әйтерһең дә инкубаторҙа үҫкән, һәм күсермә яһаусы аппараттан сыҡҡан кеүек. Улар башлыса 13 йәштән 18-гә тиклемге балалар. Улар араһында аныҡ фекер йөрөтөүсе юҡ.\nӘлбиттә, тормошҡа һәр кемдең үҙ ҡарашы була, һәр кем күңеленә оҡшаған шөғөл һайлай. Әммә мин башҡаларҙы мыҫҡыллаған был кешеләрҙе һис ҡасан да хупламаясаҡмын һәм яҡламаясаҡмын. Көслөләр көсһөҙҙәрҙе яҡларға тейеш. Был закон. Кешеләрҙең күпселеге минең менән килешә, һәм мин шатмын.\nАлексей, 22 йәш:\n- Мин эмо түгел, һәм эмоға ҡаршы ла түгел. Мин кешеләрҙең мәнфәғәттәрен ихтирам итәм. Һәр кем нисек теләй, шулай йәшәй. Яратамы йәки яратмаймы - һәр кемдең шәхси эше. Кешеләрҙе яҡшыға һәм яманға бүлеү кәрәкмәй, бының өсөн Хоҙай бар.\nИрина, 25 йәш:\n- Кешене кәмһетер булһаң, үҙеңә бер нисә һорау бир: һин кем, һин тормошта ниндәй яҡшылыҡ эшләнең, кешене кәмһетергә хоҡуғың бармы?\nСветланà, 17 йәш:\n- Минең яҡшы әхирәтем бар, беҙ уның менән беренсе синыфтан уҡ дуҫбыҙ. Әхирәтем эмо булырға ҡарар итте: ул оҙон толомон киҫте һәм ҡара төҫкә буяны, ирендәрен тиштерҙе, ҡара-алһыу кейем һатып алды. Ә мин нимә эшләргә тейеш был саҡта? Әхирәтем эмо булғаны өсөн дуҫлыҡты өҙөргәме? Башҡалар уның тураһында нимә уйлайҙыр, ә миңә барыбер.


Ниcә градус һыуыҡта мәктәпкә бармаҫҡа мөмкин?\n24 Ғинуар 2019, 14:48\nБашҡортостанда көслө һыуыҡтар осоронда дәрестәрҙе үткәрмәү тураһында ҡарарҙы, климатты, ағымдағы һауа шарттарын һәм уҡыусыларҙың грипп, киҫкен респиратор вирус инфекцияһы менән сирләү кимәлен иҫәпкә алып, һәр мәктәп үҙ аллы хәл итә, тип асыҡлыҡ индерҙеләр мәғариф министрлығында.\nШул уҡ ваҡытта баланы дөйөм белем биреү мәктәбенә ебәреү-ебәрмәү ата-әсәнән (законлы вәкилдәрҙән) тора. Ләкин мәктәп теләһә ниндәй температурала эшләргә тейеш, тип белдерелә ведомствола.\nСанитар нормаларға ярашлы, ауыл мәктәптәрендә башланғыс синыфтарға — 23 градус, ҡала мәктәптәрендә 25 градус һалҡында дәрестәр булмай. Ауыл ерендә V — IX синыф уҡыусыларына һауа температураһы 25 градустан түбән булһа, ә ҡалала 27 градус һыуыҡта уҡырға бармаҫҡа мөмкин. Ауыл мәктәптәренең өлкән синыф уҡыусылары — 30 градус, ә ҡаланыҡылар 32 градус һыуыҡта.


Баймаҡта йыл тәрбиәсеһе билдәләнде\nҮткән аҙнала районда туғыҙ тәрбиәсе араһынан иң-иңдәр билдәләнде. Конкурста ҡатнашыусылар өс көн дауамында үҙҙәрен педогог ҡына түгел, ә артист булараҡ та һынап ҡараны, оҫталыҡ дәрестәрен күрһәтте.\nЙәмғиәттә тәрбиәсенең роле баһалап бөткөһөҙ. Ярышта мәктәпкәсә белем биреү учреждениеһында балалар донъяһын аңлаған, үҙ эшенә мөкиббән бирелгән хеҙмәткәрҙәр генә эшләй алыуы тағы ла асығыраҡ күренде.\nҺәр педагог фантазияға бай һәм үҙенә күрә эш алымдары менән айырыла. Шуға күрә баһалама ағзаларына еңеүсене билдәләүе ауырға тура килә. Конкурстың еңеүсеһе итеп оҙаҡ йылдар «Йондоҙло» балалар баҡсаһында эшләгән Татьяна Ғәббәсова танылды.\nПризлы урынға лайыҡ булған тәрбиәселәр ҡиммәтле бүләктәр һәм аҡсалата премиялар менән бүләкләнде, ә Гран-при яулаусы Татьяна Ғәббәсова үҙ көсөн артабан республика кимәлендә һынаясаҡ.


Рөстәм Хәмитов «Медиа-штурм» проектында ҡатнашыусылар менән осрашты // Сәйәсәт | новости башинформ.рф\nРөстәм Хәмитов «Медиа-штурм» проектында ҡатнашыусылар менән осрашты\n10:42, 16 сентября 2013 Сәйәсәт\nБашҡортостан Президенты Рөстәм Хәмитов Бөрө ҡалаһына сәфәре барышында «Медиа-штурм» проектында ҡатнашыусылар менән осрашты. Йәш журналистар республика етәксеһенә хәбәр итеүенсә, әлеге ваҡытта Бөрө ҡалаһының төрлө брендтары әҙерләнә. Атап әйткәндә, «Йәнле ҡалалар» компанияһы башлығы Денис Визгалов «Бөрө – тәмле ҡала» концепцияһының презентацияһын үткәрҙе. Башҡортостан Президенты был идеяны хупланы.\nКонцепцияның төп йүнәлеше ҡалала урынлашҡан байтаҡ туҡланыу сәнәғәте предприятиеларына бәйле. Бөрө алма, билмән, төрлө ярымфабрикаттар кеүек ризыҡтары менән дан тота.\n«Тәмле» исемен аҡлар өсөн, ҡалала кафе һәм ресторандар төҙөргә, шулай уҡ эске һәм ситтән килеү туризмын үҫтерергә кәрәк.\nБынан һуң проектта ҡатнашыусыларға һәм ҡунаҡтарға режиссер Динара Ғарипованың Бөрө тураһындағы ҡыҫҡа метражлы фильмы тәҡдим ителде.


Йылғабыҙ булһын таҙа! | Йәншишмә\n«Таҙа Һаҡмар» акцияһына Хәйбулла районының Әбеш мәктәбе лә ихлас ҡушылды. Экологик өмәгә уҡытыусылар ҙа, уҡыусылар ҙа сыҡты.\n– Таҙалыҡ үҙебеҙ өсөн. Һаҡмар йылғаһының киләсәге лә – беҙҙең ҡулда. Шуға ла өмәгә дәррәү сыҡтыҡ. Йылға буйҙарын сүп-сарҙан таҙарттыҡ. Беҙҙең тирәлә Һаҡмар йәмләнеп киткәндәй булды, – ти VI синыф уҡыусыһы Гүзәл Бикташева.\n« Беҙ йыйыштырабыҙ, ә кемдер сүпләй…\nЯҙғы йәрминкә »


Шаран районында етем балалар иғтибар үҙәгендә\n12 Апрель 2011, 13:15\nШаран районының Мичуринск ауылындағы етем һәм ата-әсәләр ҡарауынан мәхрүм ҡалған балалар өсөн социаль приютта 3-18 йәштәрҙәге 25 бала көн итә.\nРайонда барған «Изге йөрәк» акцияһы сиктәрендә опека һәм попечителлек бүлеге инициативаһы менән ошо балалар учреждениеһы тәрбиәләнеүселәренең республиканың баш ҡалаһы Өфөгә сәфәре ойошторолдо. Ун ҡыҙ һәм малай циркта мауыҡтырғыс тамашала булды, Өфөнөң иҫтәлекле урындары буйлап экскурсияла йөрөнө, фотоға төштө. Уларҙың күбеһе бындай ҙур ҡаланы беренсе тапҡыр күрә.\n— Балалар автомобилдәрҙең һәм кешеләрҙең күплегенә хайран ҡалды, — тип тәьҫораттары менән уртаҡлаша приют педагогы Светлана Максимова, — уларға Салауат Юлаев һәйкәленең мөһабәтлеге, театрҙарҙың матур биналары, бейек йорттар ныҡ тәьҫир итте.\nОпека һәм попечителлек бүлеге етәксеһе Әлиә Фәйзуллинаның әйтеүенсә, ололарҙың иғтибарын етемлек проблемаһына йәлеп итеү, бындай балаларға ярҙам итеү 14 апрелдә тамамланасаҡ «Изге йөрәк» акцияһының төп маҡсаттарының береһе булған. Был осраҡта сәфәргә бәйле сығымдарҙың бер өлөшөн район хакимиәте үҙ өҫтөнә алған, шәхси эшҡыуар билеттар менән ярҙам иткән, сәфәргә сыҡҡан балаларҙы татлы ашамлыҡтар менән һыйлаған. Балалар йорто сабыйҙары акция барышында тиҫтәләгән уйынсыҡтар, китаптар, кейем, подгузниктар һәм башҡа кәрәкле әйберҙәр менән тәьмин ителгән.\nТеги:етем балалархәйриә ярҙамы


Абруй-рейтинг тәҡдим итә: ЙЫЛ ҒОРУРЛЫҒЫ.\n9 Декабрь 2019, 13:25\nБЕҘ – МОСТАЙЛЫ ХАЛЫҠ!\nРеспубликабыҙ халҡы Башҡортостандың халыҡ шағиры Мостай Кәримдең тыуыуына 100 йыл тулыуҙы байрам итте. Саралар башҡорттар йәшәгән, совет әҙәбиәтен уҡыған донъяның һәр төбәгендә үтте, тип әйтергә була.\nӨфөләге төп саралар Башҡортостан Башлығы Радий Хәбиров ҡатнашлығында барҙы. Ул башта рәсми вәкилдәр, шағирҙың балалары менән Мостай Кәрим һәйкәленә сәскәләр һалды, митингыла сығыш яһаны. Ҡаҙағстан, Ҡырғыҙстан, Рәсәй төбәктәренән килгән әҙәбиәтселәр, ғалимдар, шағирҙар, әҙиптең ижадын яратыусылар, йыйылған бар халыҡ олуғ әҙипкә хөрмәтен белдерҙе.\nБашҡортостандың халыҡ шағиры Мостай Кәримдең 100 йыллығы байрамы “Торатау” конгресс-холында дауам итте. Халыҡ бик күп йыйылды.\nРәсәй Президентының мәҙәниәт буйынса кәңәшсеһе Владимир Толстой Рәсәй Президенты Владимир Путиндың Ҡотлауын уҡып ишеттерҙе. Ҡаҙағстандың дәүләт секретары Крымбек Кушербаев Ҡаҙағстан Президенты Касым-Жомарт Токаевтың ҡотлау сәләмдәрен еткерҙе. Артабан Саида Медведеваның “Мостай” фильмы тәҡдим ителде.\nЮбилей саралары шағирҙың тыуған яғында – Шишмә районының Келәш ауылында ла үтте. Унда Башҡортостан Башлығы Хакимиәте етәксеһе Александр Сидякин, Хөкүмәт Премьер-министры урынбаҫары вазифаһын башҡарыусы Ленара Иванова, мәҙәниәт министры Әминә Шафиҡова, Мостай Кәрим фонды директоры, шағирҙың ҡыҙы Әлфиә Кәримова, ейәне Тимербулат Кәримов, төрлө илдәрҙән ҡунаҡтар, шиғриәт һөйөүселәр ҡатнашты.


Ауылда врачтар етешмәү мәсьәләһен хәл итергә йыйыналар // Йәмғиәт | новости башинформ.рф\nАуылда врачтар етешмәү мәсьәләһен хәл итергә йыйыналар\n17:30, 23 марта 2009 Йәмғиәт\nРеспублика властары яҡын араларҙа ауыл ерендә врачтар етешмәү проблемаһын хәл итергә йыйына. БР Хөкүмәте Премьер-министры Раил Сарбаев Хөкүмәттең киңәйтелгән ултырышында сығыш яһап, ауылда кадрҙарҙы торлаҡ, лайыҡлы хеҙмәт шарттары, эш хаҡы менән "нығытырға" мөмкин, тине.\nПроблеманың асылы иһә республикала элеккесә кадрҙарға ҡытлыҡ булыуына ҡайтып ҡала — ауыл ерендә врачтар менән тәьмин ителеш 10 мең кешегә 14,8 тәшкил итә, был республика буйынса уртаса күрһәткестән өс тапҡырға кәмерәк.\nБынан тыш, тип билдәләне Раил Сарбаев, участка звеноһын көсәйтеүҙе, халыҡҡа юғары технологиялы ярҙам күрһәтергә мөмкин булған республика һаулыҡ һаҡлау учреждениеларын финанслауҙы дауам иттерергә кәрәк. Беренсе сиратта, балалыҡ һәм бала табыу йүнәлештәрендәге, атап әйткәндә, Республика балалар клиник дауаханаһын. Бынан тыш, район-ара перинаталь үҙәктәрҙе нығытыуҙы дауам итергә.\nТеги: ауыл, врачтар, тәьмин итеү